text:
दरभंगा सपनाक शहर रहल अछि। एहि शहर क लोक सपना देखैत रहल आ ओकरा पूरा करैत रहल। एहि शहरक इ चरित्र एकरा आन शहर स अलग करैत छल। इ अलग गप अछि जे पिछला किछु साल स इ शहर सपना देखब बिसरि गेल छल। एहि ठामक लोक लग विजन क अभाव भ गेल। जनप्रतिनिधि लग शहरक विकास लेल कोनो खांका नहि रहैत छल। मुदा शहर फेर सपना देखब शुरू क देलक अछि आ इ सपना देखबा लेल शहर कए बाध्य केलथि अछि नगर विधायक संजय सरावगी। सरावगी लग दरभंगा लेल एकटा विजन अछि जेकर अनुरूप ओ शहरक विकास करबाक लेल प्रयासरत छथि। शहरक विकास कोनो एक व्यक्तिक चाहला स नहि भ सकैत अछि, मुदा विजन साफ रहला स विकास क दिशा निर्धारित कैल जा सकैत अछि आ ओकर मूल्यांकन कैल जा सकैत अछि। अगिला 20-25 साल बाद दरभंगा केहन रहत ताहि पर चर्च करबा लेल आइ जनप्रतिनिधि तैयार छथि इ अपने आप मे एकटा पैघ बदलाव अछि। दरभंगा क विकास लेल कैल जा रहल किछु दीर्घकालिक परियोजना पर विधायक संजय सरावगी स इ’समाद लेल विस्तार स गप केलथि पत्रकार आशीष झा। प्रस्तुत अछि गपशपक किछु खास अंश।
प्र- दरभंगा क विकासक मतलब सडक टा मानल जाए।
उ- नहि, हम सब शहरक सब तरह स विकास करबा मे लागल छी।
प्र- जेना।
उ- शहरक ढांचागत विकास, दरभंगाक प्रमुख पोखरिक विकास, मंदिर क विकास आ दरभंगा कए एकटा विकसित शहर बनेबाक लेल जेहन विकासक जरूरत अछि तेहन विकास। एहन मे दरभंगाक ढांचागत विकास हमर प्राथमिकता मे अछि।
प्र- सबटा कागज पर योजना अछि या जमीन पर उतरबाक उम्मीद कैल जाए। उ- किछु योजना त एहि सालक अंत तक जमीन पर उतरबाक स्थिति मे होएत, किछु योजना अगिला एक दू साल मे जमीन पर देखा जाएत।
प्र- जेना।
उ- दरभंगाक प्रसिद्ध माधेश्वर परिसरक विकास लेल करीब छह करोड टका आवंटित भ आबि गेल अछि। एहि सालक अंत तक एकर टेंडर भ जेबाक चाही। एकर संगहि लक्ष्मीविलास पैलेस क पछुलका पोखरि शहरक असगर पोखरि अछि जे एखनधरि प्रदूषण मुक्त अछि। एहि पोखरिक विकास लेल सेहो करीब 2 करोड टका आवंटित भ आबि चुकल अछि। एहि पोखरि मे मोटरबोट आ रोशनीक व्यवस्था कैल जाएत। जाहि स शहरवासी कए एकटा नीक स्थान भेटत सकत।
प्र- लक्ष्मीविलास पैलेस क पछुलका पोखरि क विकास त अहां क रहल छी, मुदा शहरक तीनटा पैघ पोखरिक विकास लेल कोनो योजना।
उ- ओ तीनू पोखरि त हमर प्राथमिकता सूची मे अछि आ ओकरा लेल करीब 14 करोडक प्रस्ताव बिहार सरकार मंजूर क देलक अछि आ ओ केंद्र सरकार लग मंजूरी लेल गेल अछि। दरभंगा लेक डिवलपमेंट प्रोजेक्ट नामक एहि योजना स तीनू पोखरि क विकास संभव भ सकत।
प्र- इ दू चारि करोड स कोना शहर कए पर्यटन योग्य बनाउल जा सकैत अछि।
उ- कहांक गप सही अछि, मुदा नगर विकास आ पर्यटन विभाग क बजट केतबा अछि सेहो देखल जाए। एहि साल पर्यटन विभागक कुल बजट क करीब एक चौथाई रकम त हम केवल एकटा योजना लेल दरभंगा आनि लेलहुं अछि। ओना सरकार विभाग क बजट बढेबा पर विचार क रहल अछि, उम्मीद कैल जाए ज अगर विभागक बजट बढैत अछि त दरभंगा कए जरूर किछु आओर टका भेटत।
प्र-माधेश्वर परिसरक विकास स सब मंदिर कए फायदा होएत या केवल रामेश्वरी श्यामा क विकास होएत।
उ- देखू, योजना त समस्त परिसर लेल बनल अछि, मुदा कामेश्वरसिंह धार्मिक न्यास पूरा परिसर बिहार सरकार कए नहि देलक अछि। एहन मे तत्काल त पूरा परिसरक विकास संभव नहि भ पाउत। एखन जेतबा बिहार सरकारक हिस्सा मे अछि ओकर विकास लेल करीब पांच करोड टका आवंटित भेल अछि। एहन मे सब मंदिरक विकास संभव नहि भ सकैत अछि।
प्र-मुदा एखन धरिक अनुभव रहल अछि जे दरभंगा मे निर्माण क नाम पर पुरान ढांचागत स्थापत्य कए नजरअंदाज कैल जाइत अछि, एहन मे कामेश्वर नगर क रूप विकृत त नहि भ जाएत।
उ- अहां नीक सवाल केलहु। हमर ध्यान एहि दिस अछि। कामेश्वर नगर क स्थापत्य कला दरभंगाक पहचान छी आ एकरा संग कोनो प्रकारक छेडछाड मंजूर नहि कैल जाएत। हम पोखरिक विकास आ मधेश्वरक विकास क दौरान जे निर्माण होएत ओकरा पुरान स्थापत्य स मिलैत-जुलैत ढांचा देबा लेल आर्टिटेक कए निर्देश द चुकल छी। ओना विश्वविद्यालय एहि दिस उदासीन अछि आ हम पिछला मास विश्वविद्यालय प्रशासन कए कहि चुकल छी जे यूरोपियन गेस्ट हाउस लग भ रहल नवनिर्माण मे इ ध्यान राखल जाए जे नव निर्माण सेहो आसपासक निर्माण जेकां लगबाक चाही। अगर नव ढांचा क स्थापत्य कला पुरान स मेल नहि खायत त पूरा इलाका क शोभा खराब भ जाएत।
प्र- नरगौना पैलेस कए सेहो बहुत दिन स आवासीय बनेबाक मांग भ रहल अछि, अहांक की कहब अछि।
उ- एहि विचारक हम समर्थन करैत छी, मुदा ओ हमर हाथ मे नहि अछि। नरगौना पैलेस विश्वविद्यालयक संपत्ति अछि आ ओकर बारे मे विवि प्रशासन कए सोचबाक चाही। ओना हम व्यक्तिगत रूप स ओकर हालत देखि कए दुखी छी।
प्र- लक्ष्मीविलास पैलेसक दरबार हॉल फेर स जीवंत भ गेल अछि, एहन मे उम्मीद कैल जाए जे नरगौना क डांस हॉल जे उत्तर भारत मे असगर अछि तेकर सेहो उद्धार होएत।
उ- दरबार हॉल त आब जीवंत भ गेल, ताहि मे दू राय नहि, मुदा नरगौना लेल सेहो मिथिला विश्विविद्यालय प्रशासन कए ओहिना सोचबाक चाही जेना संस्कृत विश्वविद्यालय दरबार हॉल लेल सोचलक।
प्र- दरभंगा कए नीक संस्थान हवाई सेवा नहि रहला स नहि भेटल, एहन मे दरभंगा एयरपोर्ट चालू करेबा लेल अहां की क रहल छी।
उ- दरभंगा एयरपोर्ट लेल हम पहिने स सक्रिय छी। दरभंगा एयरपोर्ट कए चालू करेबा लेल हम आगू सेहो प्रयास करब। दरभंगाक सांसद स एहि संबंध मे गप करब, किया त इ केंद्र सरकार आ दिल्ली क मामला अछि। दरभंगा एयरपोर्ट कए खोलब केवल दरभंगा लेल नहि पूरा उत्तर बिहार लेल जरूरी अछि। आइ मोतिहारी हुए बा सुपौल पूर्णिया सब ठामक लोक पटना जाइत अछि हवाई जहाज पकडबा लेल। दरभंगा एयरपोर्ट खुलला स पूरा उत्तर बिहार क लोक कए पटना स लग एकटा एयरपोर्ट उपलब्ध भ जाएत। संगहि एहि इलाका मे नीक संस्थान आ पैघ उद्योग लागि सकत।
प्र-दरभंगा एविएशनक जहाज जे 1963 स प्रधानमंत्री क आधिकारिक जहाज छल, ओकरा पटना बा दरभंगा मे धरोहरक रूप मे रखबाक मांग उठि रहल अछि, एहि पर अहांक की कहब अछि।
उ- जरूर हेबाक चाही, एहि लेल दरभंगाक सांसद कए पहल करबाक चाही, हम त सुझाव देब जे इ मांग कीर्ति जी लग अहां सब राखू। ओना हमरा स जे कहब हम करबा लेल तैयार छी, मुदा इ दिल्ली क गप अछि।
प्र- अहां कहल जे दरभंगाक ढांचागत विकास लेल सेहो योजना तैयार भ रहल अछि, केहन योजना तैयार भ रहल अछि।
उ- दरभंगा मे नालाक समस्या काफी गंभीर अछि। 1935 क बाद कहियो नालाक विकास लेल कोनो ठोस काज नहि भेल। पहिने शहर काफी खाली छल ताहि लेल नाला क संग संग आओर जगह पर जल निकासी भ जाइत छल। आइ अधिकतर नाला क अतिक्रमण भ चुकल अछि। किछु नाला क जमीन कए त राज दरभंगा लोक क हाथे बेच देने अछि एहन मे ओकर चौडाई बढायब नगर निगम लेल कठिन अछि। पिछला 20-25 साल मे दरभंगाक नाला संरचना पूर्णत: ध्वस्त भ गेल। एहन मे शहर लेल नव रूप मे नाला क निर्माण एक मात्र विकल्प अछि। संगहि इ देखब सेहो जरूरी अछि जे ओ निर्माण अगिला 20-25 साल तक शहर कए जल जमाव स मुक्त राखि सकए। किया त एखन जे नाला शहर मे मौजूद अछि ओ 1935 क आधार पर बनल अछि। आइ शहरक आबादी आ शहरक विस्तार दूनू 1935 क मुकाबला मे काफी बदलि चुकल अछि। ताहि लेल हम प्रयासरत छी जे शहर लेल ठोस रूप स योजना बनाउल जाए। बिहार सरकार दरभंगाक नाला संरचनाक निर्माण लेल एशियन विकास बैंक स मदद मंगने छल, जे स्वीकृत भ गेल अछि। दरभंगा सीवरेज एंड डेनेज प्रोजेक्ट लेल एशियन विकास बैंक कर्ज मुहैया करेबा लेल तैयार भ गेल अछि। इ परियोजना करीब 600 करोडक होएत। दरभंगा शहर लेल इ एखन धरिक सबस पैघ आ महत्वाकांक्षी परियोजना अछि। एशियन विकास बैंक बहुत जल्द एकरा लेल कंसल्टेंट नियुक्त करत। उम्मीद कैल जाए जे एहि पर 2013-14 मे काज शुरू भ जाएत।
प्र- अहां कहल जे अगिला 20-25 साल लेल, मुदा दरभंगाक मास्टर प्लान 2030 जे तैयार भेल अछि ओ त पांच साल जोकर नहि अछि।
उ- इ सही कहल अपने, दरभंगाक मास्टर प्लान सही रूप मे तैयार नहि कैल गेल अछि। 2030 धरि जे शहरक विस्तार देखाउल गेल अछि ओतबा दूर त शहर एखने पसरि चुकल अछि। मास्टर प्लान क अनुसार दरभंगाक पूर्व मे विस्तार मोहनपुर स किछु आगू तक देखाउल गेल अछि जखन कि शहर एखने ओहि स काफी आगू जा चुकल अछि। ताहि लेल फेर स मास्टर प्लान तैयार करबा रहल छी। नवका प्लान एहि साल अक्टूबर-नवंबर तक आउत। लोकक आपत्ति आमंत्रित कैल जाएत आ मार्च तक प्लान कए अंतिम रूप देल जाएत।
प्र- 2025 क दरभंगा हम केहन देखब।
उ- निश्चित रूप स एकटा विकसित आ सुंदर शहर क रूप मे।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


c: text/html

text:
दीपिका झा।
“सम्मिलात परिवार के सुंदरता”
गरम खेनाई ताहू में जों सोहारी रहै, त ओकर आनंदे किछु और छै।
रातिक भोजन के बेर छल, मेघ साफ, आकाश में तारा छिटकल, ठाहाठही इजोरिया, आंगन में ठहक्का बजरै छल। भरल अंगना लोक, बूढ़ा-बूढ़ी, बेटा-पुतौह, बेटी सं घर अंगना भरल लगै छल। आंगन में एक पांति सं पीढ़ी खसैल छल, पुरुष लोकनि भोजन लेल बैसल रहथि। दुआरि पर दुचुल्हिया पजारल, लाबनि पर डिबिया जरैति आ तबा सं बिना चुट्टा के पुतौह गरमा गरम सोहारी उतारि रहल छलैथि। धधकति आगि में सं तप्पत सोहारी निकालति-निकालति पुतौह के चुटकी जरि गेल रहनि। आगि पर सं सोहारी उतरै आ एक गोटे ओकरा आंगन में पुरुषक थारी में पहुंचबथि।
ओहू दिन सैह भ रहल छल। पुतौह सोहारी उतारै छलखिन आ बेटी आगू में पहुंचबै छलखिन। बूढ़ा के एकटा सोहारी के अंतिम टुकड़ी हाथ रहनि तहन दोसर एबाक चाही अहि तरहक आदेश आ विधान ओई परिवार में छल। ओहि दिन हाथक टुकड़ी मुंह में पहुंच गेल छलनि, चारू कात तकथि दोसर सोहारी में विलंब भ गेल रहनि। कारण….?
कारण ई छल कि एखने ओ बेटी के जोड़ सं डपटने छलथि कि
आगू में एक टा टुकड़ी छलैहे त कियै देलैं गे….?
आब अई बेर बेटी कुरमुरैल छलैनि। हाथ में सोहारी लेने नुका क ठाढ़, एमहर बूढ़ा चारूकात बाट तकति। जहन बेटी थारी खाली देखलकनि तहन आगू ऐली।
गे कत्तऽ छलैं ऐत्ति देर…..? सोहारी कियै ने अनने रहैं गे…..देख आगू के सठि गेल।
बेटी कहलखिन
बाबू अहांक मुंहक सठै के बाट तकै छलौं, मुंह में छलैहे ने, तैं नहिं देलौं।
अंगना में सबके हंसी लागि गेलै आ बूढ़ा के अपन गलती के एहसास भ गेलनि।
🙏🙏

robotstxt: allowed

filter: keep


text:
मिथिलाक अग्रदूत
हमर घरक सब सँ मुल्यवान वस्तु छल पुरणा पत्र- पत्रिका ,जाहि में मैथिली, हिंदी सब पत्रिका ,अलमिरा में राखल छल। जखैन चुपचाप सब सँ नुका कऽ ,हम चित्र सँ आघात करैक लेल तत्पर भेलहुँ तऽ,देवाल भिजल छल ,कारण समस्त पुस्तक भंडार पर दिवारक आक्रमण ।तुरंत दिवार के झारि एक-एक टा पन्ना देखैत ओहि में हेरा गेलहुँ।
हरिमोहन झा क लेख जे , प्रो०. श्री रमानाथ झाक अनुरोध पर लिखल गेल। “बाबाक संस्कार” सेहो एहि संग्रह में छल। संगहि हुन जीवनी तथा हुनक विषय में प्रमुख जानकारी तथा हुनक लिखल सब सँ हास्य रचना “खट्टर काका” विवरन ।
मिथिलाक,गौरव हरिमोहन झा आधुनिक मैथिली गद्यकेँ ताहि स्थानपर पहुँचा देलनि। जेतए प्राचीन युगमे विद्यापति मैथिली काव्यकेँ उत्कर्षक जाहि उच्च शिखरपर आसीन कएलनि ।हास्य व्यंग्यपूर्णशैली में सामाजिक-धार्मिक रूढ़िवादी, अंधविश्वास आऽ पाखण्ड पर चोट हिनकर लेखनक अन्यतम वैशिष्ट्य रहलनि। मैथिलीमे आइयो सर्वाधिक कीनल आऽ पढ़ल जायबला पोथी सभ हिनकहि छनि।
हिन्दीमे सेहो १९७१ ई. मे पुस्तकाकार आएल। एकर अतिरिक्त हिनकक स्फुट प्रकाशित-लिखित पद्यक संग्रक “हरिमोहन झा रचनावली खण्ड ४ (कविता)” एहि नामसँ १९९९ ई.मे छपल आऽ हिनकर आत्मचरित “जीवन-यात्रा” १९८४ ई.मे छपल। हरिमोहन बाबूक “जीवन यात्रा” एकमात्र पोथी छल जे मैथिली अकादमी द्वारा प्रकाशित भेल छल आऽ एहि ग्रंथपर हिनका साहित्य अकादमी पुरस्कार १९८५ ई. मे मृत्योपरान्त देल गेलन्हि।
- रूबी झा


text:
परवीन सुल्ताना
परवीन सुल्ताना एक गायिका छी जिनका सन् १९७६ मे मात्र २३ सालक उमरमे (एक कीर्तिमान) पद्मश्री पुरस्कार सँ सम्मानित कएल गेल छल। एहि वाहेक परवीन सुल्ताना कें सन् १९७२ मे क्लियोपेट्रा अफ म्युजिक, सन् १९८० मे गन्धर्व कला नीधि, सन् १९८६ मे मियाँ तानसेन पुरस्कार तथा सन् १९९९ मे सङ्गीत नाटक एकेडमी पुरस्कार कऽ सङ्गे अनेको पुरस्कार सँ सम्मानित कएल गेल अछि। परवीन सुल्तानाक स्वर एखनो सदाबहार अछि।
जीवनी[सम्पादन करी]
गीतकें अपन अन्तरात्मा माननिहार शास्त्रीय गायिका परवीन सुल्तानाकें जन्म-भूमि असम आ कर्म-भूमि मुम्बई रहल अछि। हिनकर सम्बन्ध पटियाला घराना सँ अछि। असमिया पृष्ठभूमि सँ आएल परवीन सुल्ताना पटियाला घराना गायकीमे अपन अलग मुकाम बनाए लेनए अछि। हिनकर परिवारमे पीढ़ि दर पीढ़ि सँ शास्त्रीय सङ्गीतकें परम्परा रहि आएल अछि। परवीन सुल्तानाक गुरुसभमे आचार्य चिन्मय लाहिरी आ उस्ताद दिलशाद खान प्रमुख अछि।
करियर[सम्पादन करी]
परवीन मात्र १२ वर्षक उमरमे सन् १९६२ मे पहिल रङ्गमञ्च कला प्रदर्शन केनए छल आ सन् १९६५ सँ ओ सङ्गीत रेकर्ड करवा रहल अछि। ओ अपन व्यावसायिक करियरक आरम्भ अब्दुल माजिदक आसामी चलचित्र मोरोम तृष्णा सँ केनए छल। सुल्ताना कयन बलिउड चलचित्रसभमे अपन गायन कलाक प्रदर्शन केनए अछि जहिमे सभ सँ चर्चित गदर: एक प्रेम कथा, कुदरत, दो बुन्द पानी आ पाकिजा छी। बलिउड चलचित्रमे गायन करवाक सङ्ग सङ्गे ओ आसामी चलचित्रमे सेहो सक्रिय रहैत छल। एखन सभ सँ बेतरतीब बलिउड गीत ओ चलचित्र १९२० मे गाबने छल जकर निर्देशन विक्रम भट्ट केनए अछि।[१] परवीन सन् १९८१ मे आएल हिन्दी चलचित्र कुदरत मे हमें तुम्से प्यार कितना बोलकें गीत गाबने अछि।
ओ एचएमभी, पोलीडोर, म्युजिक इन्डिया, भारत रेकर्ड्स, मग्नसाउन्ड, सोनोडिस्क आ एमिगोक लेल अपन गाना रेकर्ड केनए अछि। मात्र २५ वर्षक उमरमे हिनकर कलाकें सम्मान करैत भारत सरकार हिनका पद्मश्री पुरस्कार सँ सम्मानित केनए छल।
विवाह[सम्पादन करी]
उस्ताद दिलशाद खान साहब सँ गायकीकें क्षेत्रमे शिक्षा लऽ चुकल परवीन सन् १९७५ मे दिलशाद खान साहब सँ विवाह केनए छल। कयन चलचित्रमे गीत गाबि चुकल परवीन एखन अपन पति दिलशादकें सङ्ग मिल पुरे विश्वमे बहुतेक सांस्कृतिक कार्यक्रम करि चुकल अछि।
सन्दर्भ सामग्रीसभ[सम्पादन करी]
- ↑ Express Features Service (३० अगस्त २००८), "Malhar Magic", Express India, मूलसँ २१ सितम्बर २०१२-मे सङ्ग्रहित, अन्तिम पहुँच ५ जून २०१२।
|deadurl=प्यारामिटर ग्रहण नै केलक (सहायता)


text:
विनीत ठाकुर
दरभंगा। संस्कृत विश्वविद्यालय क ऐतिहासिक दरबार हॉल मे संस्कृत सप्ताह समारोह क अवसर पर बेनीपुर क विधायक श्री सुनील कुमार चौधरी बजलाह जे शिक्षा दान सर्वोत्तम सेवा थिक। संभव अछि जे एहि सेवा मे मनोनुकूल अर्थोपार्जनक संभावना नहि हो परंतु आत्मसंतुष्टि अवश्य भेटैत छैक।शिक्षाक एहन दानवीर पर भगवानो कृपा करैत छथि। मिथिलांचल केँ ज्ञान वितरण केंद्र कहैत माननीय विधायक कहलनि जे भाषे से कोनो संस्था, संस्थान क परिचय भेटैत अछि तेँ संस्कृत जतेक विकसित होयत ,हमर सबहक संस्कृति ओतवे प्रखर आ मजगूत होयत। श्री चौधरी विशिष्ट अतिथि क रूपेँ अपन विचार व्यक्त कयल।
श्री चौधरी जनौलनि जे शिक्षक क स्थान समाज मे सर्वोपरि अछि। इतिहास प्रमाण दैछ जे जखन कखनौ आर्थिक, सामाजिक, राजनीतिक आ संस्थागत संकट आ समस्या उत्पन्न होइछ, शिक्षक क भूमिका सबसँ बेशी बढ़ि जायत छैन्हि। तेजी सँ होइत सांस्कृतिक क्षरण पर चिंता व्यक्त करैत ओ गुरूवर, प्राध्यापक संँ उचित रास्ता देखाए एहि माया जाल सँ बाहर निकालवा हेतु निवेदन कयलनि।ओ स्पष्ट रूपेँ स्वीकार कयलनि जे देववाणी संस्कृत केँ एक वर्ग विशेष के भाषा कहि एकर क्षेत्र सीमित कैल गेल अछि।ओ क्षोभ व्यक्त कयलनि जे एहि क्षेत्र में कार्यरत शिक्षक सब केँ उचित सम्मान आ वेतन नहि भेट रहल अछि। ओ संस्कृत क उत्थान हेतु सब संभव सहायता देबाक आश्वासन देलन्हि। ओ जनौलनि जे इतिहास क छात्र रहलाक कारणे भूतकाल सँ सीख लय वर्तमान केँ सुंदर बनेबा क प्रयास करैत छथि। मिथिलांचल के पुत्र छथि आ जे बजैत छथि से करितो छथि।सब स्तर पर संग देबाक लेल अपना केँ प्रस्तुत करैत ओ अजमेबाक आह्वान कयलनि।
समारोह केँ अध्यक्षता करैत कुलपति श्री सर्वनारायण झा कहलनि जे आई संकल्प क दिन अछि। विशेष रूपेँ गवेषक, शिक्षक,छात्र संकल्पित भय संस्कृत आ संस्कृति क जीवंतता हेतु काज करबा लेल संकल्पित होथु। एहि क्षेत्र मे अनेको संभावना अछि जकरा मात्र चमकेबाक प्रयोजन अछि। कुलपति नवागंतुक शिक्षक क मध्य ‘ ग्रहस्पष्टीकरण’ विषय पर सफल शास्त्रार्थ पर हर्ष व्यक्त कयलनि आ श्लोक वाचन करैत कहलनि जे बच्चो सब कुशल विद्वान भय सकैछ।ओ नियमित रूपेँ शास्त्रार्थ क आवश्यकता जनौलनि।
ध्यातब्य अछि जे आजुक शास्त्रार्थी छलाह उत्तर पक्ष सँ वरुण कुमार झा आ पूर्व पार्षद सँ विकास। दुनू ज्योतिष क शिक्षक थिकाह। एहि अवसर पर उपकुलपति प्रो. चंदेश्वर प्रसाद सिंह कहलनि जे संस्कृत केँ मात्र पूजा पाठ आ कर्मकांड क भाषा बूझब आजुक समय मे भयंकर गलती होयत। संस्कृत देववाणी क संगहिं विज्ञान क भाषा थिक। ओ संस्कृत अनुरागी सब सँ संस्कृत भाषा केँ विज्ञान सँ जोड़बाक अपील कयलनि आ कहलनि जे एहि सँ संस्कृत भाषा व्यापक होयत। ओ कहलनि जे प्रसन्नताक विषय अछि जे कुलपति एहि लेल प्रयासरत छथि आ छात्र क संगहिं गवेषक लोकनि केँ उत्साहितो कय रहल छथि। ओ कहलनि जे विदेश मे संस्कृत शिक्षा लेल आश्चर्यजनक उत्साह देखल जाए रहल अछि।हमरो सब केँ संकल्पित भय किछु नव काज करय पड़त, तखनहिं संस्कृत समृद्ध होयत आ जनमानस में बैसल गलत अवधारणा निर्मूल होयत।
पी आर ओ निशिकान्त जनौलनि जे प्रो. शशिनाथ झा क संचालन मे संपादित एहि कार्यक्रम मे सर्वप्रथम भगवती सरस्वती क चित्र पर माल्यार्पण पश्र्चात वरुण कुमार झा आ अखिलेश मिश्र द्वारा मंगलाचरण प्रस्तुत कयल गेल। निशा, अनुपम, राखी, गुड्डी, वीणा,राजन,रंजय,चंदन, दीपक, पंकज, श्यामानंद आ भवेश सम्मिलित स्वर मे कुलगीत गौलनी। स्वागत भाषण डॉ विद्येश्वर झा कयलनि आ धन्यवाद ज्ञापन शिवकांत झा कयलनि।
दोसर सत्र मे क्विज क आयोजन भेल। संयोजक प्रो. श्रीपति त्रिपाठी, प्रो सुरेश्वर झा, प्रो चौठी सदाय, डॉ दिलीप कुमार झा, डॉ हरेंद्र किशोर झा, डॉ विनय कुमार मिश्र, डॉ पुरेन्द्र वारिक , डॉ दयानाथ झा, डॉ रामप्रवेश पासवान, डॉ सत्यवान कुमार, डॉ शैलेन्द्र मोहन झा, डॉ तेज नारायण झा समेत सब कर्मी उपस्थित छलाह। तकनीकी व्यवस्था सूचना वैज्ञानिक नरोत्तम मिश्रा क संग पवन सहनीआ सतीश कुमार कयलनि।
संस्कृत सप्ताह दिवसक अवसर पर विश्वविद्यालय क दरबार हॉल मे संस्कृत क तीन विद्वान, क्रमशः ऊजान, धर्मपुर निवासी साहित्य पुरौधा, महाकवि आचार्य श्री राम जी ठाकुर, सरिसब पाही निवासी आचार्य शशिशेखर झा आ ककरौल निवासी ज्योतिषाचार्य देवानंद झा केँ सम्मानित कयल गेल। विद्वतजन अपन अपन अनुभव आ विचार सँ सभा केँ अवगत करौलन्हि।


text:
कोलकाता, जनबरी ११, २०१६. मैथिली जिन्दाबाद!!
मैथिली साहित्यिक गोष्ठीक नव रूप ‘अकास तर बैसकी’ केर नव वर्ष २०१६ ईस्वीक पहिल बैसार काल्हि १० जनबरी, २०१६ केँ पूरा भेल।
एकर संस्थापक संयोजक रूपेश त्योथ फेसबुक मार्फत जानकारी करौलनि अछि जे दोसर सालक पहिल आयोजन संपन्न भेल आ उपस्थित साहित्यिक लोकनिक सर्वसम्मति सं साल २०१६ हेतु चंदनकुमार झा केँ नबका संयोजक मनोनीत कएल गेल।
ई बैसकी प्रख्यात साहित्यिक ‘चंद्रेश’ केर अध्यक्षता ओ भास्करजी केर संचालन मे संपन्न भेल सेहो जानकारी रुपेश जी करौलनि अछि। ओ कहलैन जे बैसकीक स्वरूप जेना-जेना फरीछ भेल जा रहल अछि आ लोकक मध्य स्वीकार्यता जेना बढल जा रहल अछि, सहजें हमरा सभक दायित्व एकर नीक भविष्य लेल बढि जाइए। ताहि कारण सर्वसम्मति सँ एकटा परामर्शमंडल सेहो बनाओल गेल अछि। एहि सँ बेसी जानकारी रुपेश त्योथ जी केर सम्पादकत्व मे प्रकाशित होमयवाला मैथिली वेब न्युजपोर्टल मिथिमिडिया द्वारा कराओल जेबाक अपडेट लगौने छथि।
काल्हिक बैसकी मे उपस्थित मुख्य प्रस्तोता सब मे राजीव रंजन मिश्र, आमोद कुमार झा, चंदन कुमार झा, रंजित कुमार झा, विजय इस्सर, उमाकान्त झा बक्शी, रंजित कुमार झा, आदि छलाह।


text:
साभार – श्री भरत साह केर फेसबुक स्टेटस
हाल सिमरौनगढ (मिथिलाक पूर्वकालिक एक राजधानी) मे पुरातात्विक सर्वेक्षण पूर्वक किछु विशेष अध्ययन ब्रिटिश विज्ञजनक टोली द्वारा कयल जा रहल अछि। एहि अध्ययनक क्रम मे सामाजिक-सांस्कृतिक-पुरातात्विक अध्येता व अभियन्ता लोकनि विदेश सँ आयल विज्ञजनक टोलीक संग विभिन्न सहकार्य कय रहल छथि। हुनका लोकनि द्वारा सर्वेक्षण पूर्व अध्ययन करबाक कय गोट तकनीक व तेकर उपयोगिताक बारे विवरण देबाक संग-संग सिमरौनगढ केर विभिन्न स्थान पर खुदाइ सँ कि सब भेटल वा भेटि रहल अछि ताहि सब बातक छिटफूट व्योरा सामाजिक संजाल (फेसबुक) मे राखल जा रहल अछि, संभवतः समग्र प्रतिवेदन ओ लोकनि बाद मे प्रकाशित करथि।
एक अभियन्ता भरत साह द्वारा आइ देल गेल एक अपडेट मे ब्रिटिश विज्ञटोली केँ मिथिलाक कोन खाद्य-परिकारक स्वाद ओ रुचि प्रति केहेन प्रतिक्रिया अछि से शेयर कयल गेल अछि। विदिते अछि जे नेपाल मे मिथिला, भोजपुरा, अबध, थरुहट आदि विभिन्न संस्कृति केँ समेटयवला भूभाग जे भारतक सीमा सँ लगैत अछि एकरा ‘मधेश’ कहल जाइत छैक, आर अभियन्ता भरत साह ‘मधेश मुद्दा’ पर काफी समय सँ कार्य करैत आबि रहल छथि, समाजशास्त्रक अध्ययन सँ लैत नेपालदेश मे पहिचानक संघर्ष हिनकर सेहो किछु प्रस्ताव रहलनि अछि – देखी भरत साह कि कहि रहल छथि अपन स्टेटस (अंग्रेजी) मे –
Apart from GPR and Magnetic survey of Simroungarh, we did a little bit of food survey on our British guests by serving them with some authentic Madheshi cuisines. All our foods were prepared by experts at “Indo-Nepal Hotel Simroungarh”.
These are the conclusions of our survey :
1. British guests generally liked Roti sort of things, like they loved mashed potato filled Parautha, Dal filled pooris, Chhachharua pua, Dal pithi, Dudh pua, etc
2. They were not big fans of sweet dishes, they didn’t like much of famous “Balushahi” of Rajpur-Farhadawa of Rautahat.
3.They found “Lai”, that is prepared on Khichdi (Sankranti), cumbersome to eat as they are generally huge and sticky. Although cutting them into small pieces would possibly make them more palatable.
3. In Non-veg dishes we served them with Small fish fry (Taaral Machhri), “Paani khasi”, “Jhor wala Khasi ke mans”, they mostly enjoyed them.
4. They loved Pakodas, Taruas, Baris. We served them “Kadhi Bari”, and they ranked it better than average.
5. “Paan” is not made for general British people !!
हिनका लोकनिक सर्वेक्षण अनुरूप निष्कर्ष निकालैत कहल गेल अछि जे ब्रिटिश पाहुन लोकनि केँ रोटी बेसी नीक लगैत छन्हि, आलू परोठा, दैलपूड़ी, दैलपिट्ठी, दूध-पुआ आदि एहि रोटीक श्रेणी मे रखैत भरत साह जानकारी करौलनि अछि। तहिना मिठाई केर ओ सब बड पैघ शौकीन नहि होइत छथि, ओ कहलनि। लाय (मुरलाय, चुरलाय, तिलक लाय, आदि) खाय मे दिक्कत बुझेलनि हुनका सब केँ, कारण ओकर पैघ साइज आ गुड़क पाक मे बान्हल हेबाक कारण चिपचिपा टाइप होयब बुझेलनि। मांसाहारी भोजन मे तरल छोटकी माछ, झोरायल माछ, आदि खूब नीक लगलनि। पकौड़ी, तरुआ, बरी सेहो रुचिगर बुझेलनि। बरीक कढी सेहो आर सँ नीक बुझेलनि। पान हुनका सब लेल नहि अछि, भरत साह जानकारी करौलनि अछि।
एहि वर्ष २०२० ई. केँ नेपाल राष्ट्र मे बाहरी आगन्तुक केँ एबाक वर्षक रूप मे मनायल जा रहल अछि। आब नेपाल सिर्फ काठमान्डू टा मे नहि छैक, मिथिलाक ऐतिहासिक-धार्मिक आ पुरातात्विक महत्वक विभिन्न स्थान पर सेहो बाहरी (विदेशी अतिथि) लोकनि आबथि, पर्यटन उद्योग केँ बढावा भेटय आर एहि तरहें क्षेत्रक विकास, स्वरोजगारक विकास, पर्यटकीय पूर्वाधारक विकास सब बढय, एहि लेल ई वर्ष काफी महत्वपूर्ण अछि। तहिना महत्वपूर्ण अछि भरत साह द्वारा देल गेल ई सर्वेक्षण, आब ब्रिटेन सँ यदि अतिथि लोकनि आबि रहल छथि तऽ अहाँ हुनका केहेन भोजन करेबनि तेकर मोट आईडिया एहि सर्वेक्षण सँ लागि रहल अछि। बहुत धन्यवाद सिमरौनगढक अभियन्ता लोकनि केँ!
हरिः हरः!!


text:
नगेन्द्रप्रसाद रिजाल
नगेन्द्रप्रसाद रिजाल (२० अप्रैल १९२७ – २३ सितम्बर १९९४) दुई बेर नेपालक प्रधानमन्त्री बनल छल।[१] हुनकर पहिल प्रधानमन्त्री कार्यकाल सन् १९७३ जुलाई १६ सँ सन् १९७५ दिसम्बर १ धरि आ दोसर प्रधानमन्त्री कार्यकाल सन् १९८६ मार्च २१ सँ सन् १९८६ जुन १८ धरि रहल छल। रिजाल नेपाली काङ्ग्रेस परित्याग करि राजाद्वारा स्थापना कएल गेल पञ्चायती व्यवस्थाक सराहना आ समर्थन करि अर्थ तथा योजना सहायक मन्त्री, उद्योग तथा वाणिज्य मन्त्री, राष्ट्रिय पञ्चायत सदस्य, राष्ट्रिय पञ्चाय अध्यक्ष भऽ काज केनए छल।
जीवनी[सम्पादन करी]
रिजालक जन्म धनकुटाक तेलिया नामक एक छोट गाममे भेल छल।


text:
एकटा समय छल जखन देश क चीनी उत्पादन क 40 फीसदी चीनी तिरहुत आ बेतिया स अबैत छल, आब इ मुश्किल स 4 फीसदी रहि गेल अछि। आजादी स पहिने एहि इलाका मे 33टा चीनी मिल छल, आब 28टा रहि गेल अछि, जाहि मे स महज 12टा चालू अछि। चालू मिल मे स 10टा निजी प्रबंधन मे चलि रहल अछि। बगहा आ मोतिहारी क स्थिति जर्ज़र भ चुकल अछि, ओतहि सकरी क अस्तित्व मिटा गेल। रैयाम चीनी मिल अपन दुर्दशा पर कानि रहल अछि त सबस पुरान लोहट चीनी मिल अपन उद्धारक क बाट ताकि रहल अछि। नील क खेत मे कुसियार (ईख) क आगमन स जे चीनी उद्योग क नींव पडल छल ओ चीनी मिल क बंद भेला क संगहि कुसियार क खेत पर आइ गहूंम कब्जा भ चुकल अछि। इसमाद लेल पत्रकार नीलू कुमारी आ सुनील कुमार झाक चीनी उद्योग क इतिहास आ वर्तमान पर कईटा जिज्ञासा कए शांत करैत एहि शोधपरक आलेख मे बिहारक हरित क्रांति क रास्ता तकबाक सेहो प्रयास कैल गेल अछि। प्रस्तुत अछि हिनक विस्तृत शोधक किछु अंश आलेख क रूप मे । – समदिया
शर्करा स चीनी तक – चीनी क प्रयोग भारत मे कहिया स भ रहल अछि इ त ज्ञात नहि अछि मुदा अथर्ववेद आ रामायण मे एक स बेसी बेर एकर प्रयोग (चीनी शब्द संस्कृत क शर्करा, आओर प्राकृत क सक्कर शब्द स उत्पत्ति भेल अछि ) भेल अछि। एहन मे कहल जा सकैत अछि जे चीनी भारत मे करीब 3 हजार वर्ष पुरान अछि। मनु, चरक आओर सूश्रुत संहिता मे सेहो एकर उल्लेख दवाई क रूप मे कैल गेल अछि। मैगस्थनीज आ चाणक्य क अर्थशास्त्र (321 स 296 ईपू) मे सेहो एकर उल्लेख अछि। एकटा चीनी एनस्कालोपिडिया मे इ रिकॉर्ड अछि जे सम्राट ताई सुंग (627 स 650 ईपू ) क शासनकाल क दौरान चीनी सरकार चीनी छात्र क एकटा दल कए वैशाली पठेने छलाह ताकि ओ ईख आओर गुर स चीनी क विनिर्माण क खेती क विधि क अध्यन क सकथि। ओहि समय भारत क पूर्वी हिस्सा चीनी उत्पादन मे महारथ हासिल क चुकल छल। एहि ठाम स चीनी विदेश मे सेहो निर्यात होइत छल। 1453 मे इंडोनेशिया पर तुर्क शासन क बाद इ निर्यात प्रभावित भेल किया त तुर्क शासक एहि पर अतिरिक्त कर क बोझ बढा देलथि । एहि स इ कारोबार घाटा क सौदा भ गेल। धीरे धीरे इ कारोबार दम तोड देलक। ओना विदेश मे भारतीय चीनी क मांग पहिने स बढैत गेल।
नील स ईख तक क यात्रा – 1792 मे ईस्ट इंडिया कम्पनी विदेश मे उठि रहल भारतीय चीनी क माँग कए देखैत अपन एकटा प्रतिनिधि मंडल भारत पठेलक। चीनी उत्पादन क संभावना क पता लगेबा लेल लुटियन जे पीटरसन क नेतृत्व मे भारत आयल प्रतिनिधिमंडल अपन रिपोर्ट मे कहलक जे बंगाल प्रसिडेंसी क तिरहुत आ चंपारण क ईलाका मे ईख लेल नहि केवल जमीन उपयुक्त अछि, बल्कि एहि ठाम सस्ता मजदूर आ परिवहन क सुविधा सेहो मौजूद अछि। तखन एहि ईलाका में पैघ पैमाना पर नील क खेती होइत छल, मुदा नील मे मुनाफा कम होइत जा रहल छल। एहन मे इ रिपोर्ट देख ईलाका क किसान सेहो ईख क खेती कए अपनेबा लेल चट द तैयार भ गेलथि। दोसर दिस, ईख क पैदावार क संगहि 1820 मे चंपारण क्षेत्र क बराह स्टेट मे चीनी क पहिल शोधक मिल स्थापित कैल गेल। एहि स पूर्व चीनी क उत्पादन मशीन क बदला मे हाथ स होइत छल। मिस्टर स्टीवर्ट क अगुवाई मे 300 टन क्षमता एहि कारखाना मे ईख रस स आठ फीसदी तक चीनी निकालल जाइत छल। एहि मिल स उत्पादित चीनी तिरहुत ईलाका क लोक कए देखबा लेल तक नहि भेटैत छल। सबटा चीनी बाहर निर्यात होइत छल। 1877 अबैत अबैत पश्चिमी तिरहुत क भिखनपुरा में 5 हजार हैक्टेयर स नील क खेती सिमटी कए 1500 हैक्टेयर मे रहि गेल आओर 2 हजार हैक्टेयर मे ईख क खेती शुरू भ गेल। 1903 अबैत अबैत ईख तिरहुत स नील कए हमेशा क लेल विदा क देलक।
आधुनिक चीनी मिल क आगमन- तिरहुत क र्ईलाका परिस्कृत चीनी क स्वाद 19वीं शताब्दी मे चखलक, जखन एहि ठाम चीनी उद्योग क विकास प्रारंभ भेल। 1903 स तिरहुत मे आधुनिक चीनी मिल क आगमन शुरू भेल। 1914 तक चंपारण क लौरिया समेत दरभंगा जिला क लोहट आओर रैयाम चीनी मिल स उत्पादन शुरू भ गेल। 1918 मे न्यू सीवान आ 1920 मे समस्तीपुर चीनी मिल शुरू भ गेल। एहि प्रकार क्षेत्र मे चीनी उत्पादन क कईटा पैघ ईकाई स्थापित भ गेल। लोहट देशक सबस पैघ मिलक संग संग एकमात्र एहन मिल छल जेकरा माल ढुलाई लेल अपन रेल छल। एकर बावजूद सरकार क उपेक्षा क कारण एकर तेजी स विकास नहि भ सकल। प्रथम विश्व युद्ध क समय एकर किछु प्रगति अवश्य भेल, मुदा विदेशी प्रतियोगी क आगू भारतीय मिल नहि टिकी सकल। 1929 तक भारत मे इ कारोबार संकटग्रस्त भ गेल आओर देश मे चीनी मील क संख्या घटि कए केवल 32 रहि गेल, जाहि मे पांचटा तिरहुत क्षेत्र मे छल।
संरक्षण क उठेलक फायदा – तिरहुत चीनी उद्योग क इ अवस्था नहि भेल रहिते अगर 1920 क चीनी जाँच समिति एकर संरक्षण क सिफारिश क देने रहिते। ओना 12 साल बाद सम्राजीय कृषि गवेषणा परिषद् ईख उत्पादक क हित क रक्षा लेल चीनी उद्योग कए संरक्षण देबा क सिफारिश केलक। फलतः 1932 मे पहिल बेर 7 साल लेल एहि उद्योग कए संरक्षण प्रदान कैल गेल। जाहि मे चीनी पर आयात शुल्क बढा देल गेल संगहि चीनी मिल लेल आयात कैल गेल यंत्र पर सेहो आयात शुल्क कम क देल गेल। तिरहुत एहि मौका कए भरपूर फायदा उठेलक आओर एहि ठाम कईआ नव मिल स्थापित भेल। जाहि तीव्रता स एहि ठाम एहि उद्योग क विकास भेल ओ संरक्षण क सार्थकता कए सिद्ध करैत अछि। चार वर्ष क भीतर चीनी मील क संख्या 7 स बढि कए 17 भ गेल। चीनी क उत्पादन 6 गुना बढि गेल, आयात कैल गेल यंत्र क मूल्य 8 गुना बढ़ल। संरक्षण प्रदान करबा स 6 वर्ष क भीतर चीनी आयात मे साढ़े आठ करोड़ टका क कमी भ गेल आओर केवल 25 लाख टका चीनी क आयत भारत मे कैल गेल। चीनी कंपनीक फायदा सेहो मोट होइत गेल आ लाभांश जे 1923 आओर 31 क बीच औसतन 11.2% छल से बढि कए 1932 मे 19.5% भ गेल आओर 1934 मे 17.2% रहल। मुनाफा क अंदाजा एहि स लगाउल जा सकैत अछि जे लोहट चीनी मिल क लाभांश स सकरी में एकटा छोट चीनी मिलक स्थापना क देल गेल।
चीनी मामला मे आत्म निर्भर – 1937 मे चीनी प्रशुल्क बोर्ड सेहो चीनी उद्योग कए दू साल आओर संरक्षण देबा क सिफारिश केलक। बोर्ड क सिफारिश मंजूर भेला क बाद तिरहुत मे चीनी क बढैत उत्पादकता स 1938 -39 मे भारत नहि केवल चीनी क मामला मे आत्मनिर्भर भ गेल, अपितु अतिरिक्त उत्पादन सेहो करै लागल छल। उद्योग कए देल गेल संरक्षण एकर प्रमुख कारण रहल। दोसर कारण इ सेहो छल जे दोसर विश्व युद्ध क कारण कच्चा माल आ यंत्र क लागत अत्यंत कम भ गेल छल जे एहि उद्योग क प्रसार मे सहायक सिद्ध भेल। मुदा 1937 मे विश्व क 21 प्रमुख चीनी उत्पादक देश मे भेल एकटा अंतरराष्ट्रीय समझौता स तिरहुत क चीनी कारोबार क लाभ प्रभावित भेल। एहि समझौता मे निर्यात क कोटा तय क देल गेल आ वर्मा कए छोडि कए समुद्र क रास्ता अन्य कोनो देश मे चीनी क निर्यात करबा लेल भारत पर 5 साल लेल रोक लगा देल गेल। एहि समझौता क कारण स 1942 तक बिहार सहित पूरा भारत मे अति उत्पादकता क समस्या पैदा भ गेल। एहि स कईटा चीनी मिल निष्क्रिय भ गेल।
आधिपत्य लेल बढल तनाव – चीनी क अधिकता स उत्पन्न परिस्थिति क सामना करबा लेल चीनी उत्पादक सब चीनी संघ क स्थापना केलथि, ताकि चीनी क मूल्य क ह़ास कए रोकल जा सकए। इ संघ अपन सदस्य कारखाना द्वारा चीनी क बिक्री कए सुनिश्चित करै लागल।
1966-67 तक बिहार क निजी मिल मालिक चीनी कंपनी पर अपन कब्जा जमा लेलथि। ओ सब एहन नीति अपना लेलथि ताकि चीनी पर स सरकार क नियत्रण पूर्ण रूप स खत्म भ सकए। एहि कारण चीनी मील पर मालिक आ सरकार क बीच टकराव बढैत गेल। दोसर दिस वाम धारा सेहो मजदूर हित पर लामबंद होइत गेल आ सरकार क संग ढार भ गेल। 1972 मे केंद्र सरकार द्वारा चीनी उद्योग जाँच समिति क स्थापना कैल गेल। चीनी उद्योग क स्थिति आ समस्या क जांच क इ समिति 1972 क आखिरी सप्ताह मे सरकार कए अपन रिपोर्ट सौंप देलक। समिति सरकार कए चीनी कारखाना क अधिग्रहण करबाक सुझाव देलक। एहि बीच आपातकाल मे वाम दलक समर्थन हासिल करबा लेल सरकार कए पैघ पैमाना पर कोयला आ चीनी कारोबार पर कब्जा करबाक दबाव पडल। फलस्वरूप 1977 स 85 क बीच असगर बिहार सरकार 15टा स बेसी चीनी मिल क अधिग्रहण केलक। एहि मे समस्तीपुर (समस्तीपुर शुगर सेन्ट्रल शुगर लिमिटेड ), रैयाम ( तिरहुत कोपरेटिव शुगर कंपनी लिमिटेड ), गोरौल( शीतल शुगर वर्क्स लिमिटेड), सिवान ( एस.के.जी. शुगर लिमिटेड), गुरारू ( गुरारू चीनी मिल), न्यू सिवान ( न्यू सिवान शुगर एंड गुर रिफ़ाइनिग कम्पनी), लोहट ( दरभंगा शुगर कंपनी लिमिटेड), बिहटा ( साउथ बिहार शुगर मिल लिमिटेड), सुगौली( सुगौली शुगर वर्क्स लिमिटेड), हथुआ ( एस.के.जी. शुगर लिमिटेड), लौरिया ( एस.के.जी. शुगर लिमिटेड), मोतीपुर ( मोतीपुर शुगर फेक्टरी ), सकरी ( दरभंगा शुगर कंपनी लिमिटेड), बनमनखी ( पूर्णिया कोपरेटिव शुगर फेक्टरी लिमिटेड) आओर वारिसलीगंज (वारिसलीगंज कोपरेटिव शुगर मिल लिमिटेड)क अधिग्रहण कैल गेल। जखन कि विवेक राज क हरिनगर चीनी मिल, केके बजौदिया क गोपालगंज चीनी मिल, मलिक महमूद अलीक सासामोसा चीनी मिल, ओपी धानुषा क रीगा चीनी मिल आओर दीपक यादवक बगहा चीनी मिल सन किछु मिल अधिग्रहण हेबा स बचि गेल।
और बढैत गेल मील क दुर्दशा – एहि मिल सब कए चलेबा लेल सरकार बिहार स्टेट शुगर कॉर्पोरेशन लिमिटेड क स्थापना 1974 ई० मे केलक, जे चीनी मिल कए घाटा कए नियत्रित क एकरा सुचारू रूप स प्रबंधन देखत, मुदा भेल ठीक उलटा। एहि मे स बेसीतर इकाई दाम मे गिरावट आओर इनपुट लागत मे वृद्धि क दवाब कए नहि सहि सकल। फलस्वरूप एक कए बाद एक यूनिट बंद होइत चल गेल। 1996-97 क पेराई सीज़न क बाद एकरा पुनर्जीवित करबाक कोशिश बंद भ गेल आ सबआ इकाई बंद पडि गेल। घाटा क अनुमान एहि स लगाउल जा सकैत अछि जे एहि ईकाई सब पर किसान क 8.84 करोड़ आओर कर्मचारी सबहक 300 करोड़ टका बकाया छल। 1990 अबैत अबैत तिरहुत मे ईख क खेती किछु जिला तक सिमटि कए रहि गेल आओर ईख क स्थान पर गेहूम क खेत पर कब्जा भ गेल। 1997 अबैत अबैत गेहूम तिरहुत क सबस पैघ नकदी फसल बनि गेल आ ईख क नकदी फसल के रूप मे मानयता इतिहास बनि कए रहि गेल।
सरकार रखलक हथियार – फरवरी 2006 मे बिहार सरकार आखिरकार हथियार राखि देलक आ इ स्वीकार क लेलक जे ओ बंद मिल कए चलेबा मे असमर्थ अछि। 1977 मे चीनी मिल कए घाटा कए नियत्रित क सुचारू रूप स प्रबंधन देबाक दावा झूठा साबित भेल। मिल कए फेर स चालू करबा लेल सरकार गन्ना विकास आयुक्त क अध्यक्षता मे एकटा उच्च स्तरीय बैसार केलक । एहि मे राय बनल जे बिहार स्टेट शुगर कॉर्पोरेशन लिमिटेड कए बंद पडल चीनी मील कए पुनर्जीवित करबा लेल एकटा वित्तीय सलाहकार नियुक्त करबाक चाही, जे एहि बंद पड़ल चीनी मिल सबहक पुनरुद्धार लेल कोनो सटीक योजना बना सकए। एकर बाद एसबीआई कैपिटल कए इ काज सौंपल गेल। एसबीआई कैपिटल परिसंपत्ति क मूल्यनिर्धारण, परिचालन और वित्तीय मापदंड क आधार पर बिहार सरकार कए एकटा संक्षिप्त रिपोर्ट देलक। एकर अनुसार बंद पडल 15टा मील मे स 14टा मील कए फेर स चलेबाक सुझाव देल गेल एसबीआई कैपिटल क मूल्यांकन क बाद समिति अंततः एहि इकाइ सब लेल निविदा आमंत्रित करबाक फैसला केलक आ निजी निवेशक कए आमंत्रित कैल गेल जे ओ एहि बंद पड़ल चीनी मिल सब कए पुनरुद्धार / पुनर्गठन / लीज़ पर लेथि। शुरुआत उत्साहजनक नहि रहल। निवशक क दिलचस्पी नहि कए बराबर रहल। पिछला साल सेहो दिसंबर मे निविदा भरबा आखिरी दिन तक तीनटा चीनी मिल लेल महज छहटा आवेदन भेटल।
पुनरुद्धार क नाम पर मिटा गेल अस्त्तिव – एसबीआई कैपिटल बंद पडल 15टा मील मे स 14टा मील कए फेर स चलेबाक सुझाव देलक, जखनकि सकरी मिल कए विलोप करबाक सुझाव देल गेल। समिति क अनुसार लोहट आ रैयाम क बीच स्थित एहि मिल लेल गन्ना अधिकार क्षेत्र उपलब्ध नहि भ सकत। अतः एकर 115 एकड़ जमीन कए कोनो अन्य कार्य लेल आवंटित क देबाक चाही। लोहट क लाभांश स 1933 मे स्थापित 782 टीएमटी क्षमता वाला एहि मिल कए अधिग्रहणक बाद खंडित क देल गेल छल आ एकर परिसर मे सरकार पहिनहि औद्योगिक परिसर बना देने अछि। एसबीआई कैपिटल एहि सुझाव कए बाद बचल मिल परिसरक वजूद सेहो खत्म क देल गेल। एहि प्रकार स बिहार क चीनी मील क इतिहास मे सकरी पहिल इकाई रहल जे केवल बंद नहि भेल बल्कि ओकरा हमेशा क लेल खत्म क देल गेल। सरकार क एहि पहल स एहन नहि जे अन्य मिल पुनर्जीवित भ गेल। सकरी क हत्या जाहि रैयाम लेल कैल गेल ओ सेहो महज़ 27.36 करोड क बोली लगाकए लीज़ पर लेल गेल। दिल्ली क कंपनी कंपनी तिरहुत इंडस्ट्री एहि ठाम नव मशीन लगेबा क नाम पर रैयाम चीनी मिल क सबटा साजो सामान बेच चुकल अछि। 2009 मे 200 करोड़ क निवेश स अगिला साल(2010) तक रैयाम मिल कए चालू क देबाक दावा करनिहरार एहि कम्पनी मालिक मिल क पुरानी सम्पति कए बेचबाक अलावा एखन धरि कोनो सकारात्मक पहल नहि केलथि अछि। ओना बिहार सरकार एखन धरि कुल 5टा मील कए निजी हाथ मे द चुकल अछि जाहि मे स केवल दूटा सुगौली आ लौरिया चीनी मिल एक बेर फेर स उत्पादन शुरू क देलक अछि,जखनकि रैयाम समेत आन मील क भविष्य निजी हाथ मे गेलाक वाबजूद अंधकारमय अछि।
इथेनॉल बढा देलक मुश्किल – निवेशक क रुचि चीनी उत्पादन मे शुरू स कम रहल, ओ इथेनॉल लेल चीनी मिल ल रहल छलाह, जखनकि राज्य सरकार कए इ अधिकार नहि रहल। किया त 28 दिसंबर, 2007 स पहिने गन्ना क रस स सीधा इथेनॉल बनेबाक मंजूरी छल। ओहि समय बिहार मे चीनी मिल लेल प्रयास तेज नहि भ सकल छल, जखन प्रयास तेज भेल तखन दिसंबर, 2007 कए गन्ना (नियंत्रण) आदेश, 1996 मे संशोधन क देल गेल, जेकर बाद केवल चीनी मिल इथेनॉल बना सकैत अछि। एकर सीधा असर बिहार पर पडल। मुश्किल एहि ठाम स शुरू भेल। एहि कानून में बदलाव क बाद बिहार सरकार लेल बंद चीनी मिल कए चालू करा सकब एकटा पैघ चुनौती बनि चुकल अछि। सरकारी दस्तावेज कहैत अछि ले पिछला आठ साल मे बिहार में चीनी मिल लेल लगभग 3606 करोड टकाक निवेशक प्रस्ताव अछि। जाहि मे स आठटा मिल लगेबाक प्रस्ताव कए कैबिनेट स मंजूरी भेट चुकल अछि जखन कि निवेश परिषद छहटा आओर प्रस्ताव कए मंजूरी प्रदान क चुकल अछि। इ प्रस्तावित मिल सारण, तिरहुत, दरभंगा, पटना आ मुंगेर प्रमंडल में स्थापित हेबाक अछि। जानकार क कहब अछि जे राज्य सरकार पहिने पांच साल क कार्यकाल मे निवेशक क विश्वास जीतबाक प्रयास करैत रहल। आब जखन निवेशक क रुचि जागल, तखन केंद्र गन्ना क रस स सीधा इथेनॉल बनेबाक मांग कए खारिज क राज्य मे पैघ निवेश कए प्रभावित क देलक अछि। जे निवेशक चीनी मील कए लेबा लेल शुरुआती दौर मे इच्छा प्रकट केने छलाह ओ धीरे धीरे अपन प्रस्ताव वापस लैत गेलाह।
फेर चाही ओहने संरक्षण – बिहार मे एखन महज 2.74 लाख हैक्टियर में ईख क खेती होइत अछि। पिछला पेराई मौसम मे 5.07 लाख टन क रिकार्ड उत्पादन क बावजूद चीनी मिल कए करीब 250 करोड क घाटा सहए पडि रहल अछि। बिहार मे गन्ना स चीनी क रिकवरी क दर 9.5 फीसदी स घटि कए 8.92 फीसदी भ गेल अछि। बिहार मे चीनी क उत्पादन मूल्य करीब 3600 प्रति क्विटल अछि, जखनकि चीनी क मूल्य घटि कए 2950 प्रति क्विटंल भ गेल अछि। छोआ क दाम राज्य सरकार महज187 टका तय क रखने अछि जखन कि उत्तरप्रदेश मे एकर दाम 300 स 325 टका प्रति क्विंटल अछि। तहिना स्प्रीट क दाम बिहार मे महज 28 टका प्रति लीटर अछि जखन कि उत्तरप्रदेश मे 33 स 35 टका प्रति लीटर अछि। एहन मे बिहार शूगर मिल एसोसिएशन सरकार स कैश सब्सिडी 17 क बदला मे 30 टका प्रति क्विंटल करबाक मांग क रहल अछि। बिहार मे चीनी उद्योग कए अगर एकबेर फेर ओहि स्वर्ण युग मे ल जेबाक अछि त एकर संरक्षण क जरुरत अछि। चीनी उद्योग लग मिठगर स्मरण टा नहि बल्कि बहुत रास तितगर सच्चाई सेहो अछि जेकरा खत्म करब आवश्यक अछि ।
इ आलेख कई माह क अध्ययन क बाद तैयार भेल अछि। अपने लोकनि कए केहन लागल जरुर बताउ । मैथिली पत्रकारिता कए सरकार आ कॉरपोरेट दबाव स मुक्त रखबा लेल आर्थिक मदद करि। इसमाद एक गैर-लाभकारी संगठन अछि।
—
ACCOUNT NAME – ESAMAAD
Bank Account No. – 38352180252
IFSC Code – SBIN0003008
SBI, Sonbarsa


text:
धरोहर-परिचय
– सोहन कुमार झा
मिथिला के धरोहर: भैरव बाबा (भैरव स्थान)
हमर गाम समया-महिनाथपुर (जिला मधुबनी) के नजदीक (लगभग 1 KM पस्चिम) म अवस्थित छैथ, वाया-झंझारपुर, जिला-मधुबनी, बिहार।
एहि स्थान क बारे में निम्न लिखित बात प्रचलित छै, पढ़ल जाऊ :
एक समय के बात अछि, विश्वामित्र जी जखन राम – लक्ष्मण क संग मिथिला भ्रमण के लेल जायत छलैथ, तखन विश्वामित्र जी दू दिन अपन बहिन कोशी के ओहिठाम रुकल छलैथ, ओही समय में महादेव के छः महाकाल रूप में से एक बाबा भैरव महादेव के स्थापना केलैन। ओही दिन सँ ई स्थान भैरव बाबा के नाम सँ पूरा मिथिला में प्रसिद्ध भ गेल।
ई क्षेत्र हिमालय पहाड़ के नजदिक रहय के कारण, बाढ़ि के नगरी कहल जायत अछि, लोग सब के माननाय अछि जे बेर – बेर बाढ़ि ऐला सं भैरव बाबा के लिंग मईटिक तर में समा गेला। वर्तमान में ई शिवलिंग धरती सँ 6-7 फीट नीचा म अवस्थित ऐछ।
भैरव बाबा के जागृत होय के कहानी : —
कै बरख बीत गेल, लिंग के नामो निशान मिट गेल, मुदा शिव भोले शंकर के भक्ति से नील गाय माँ के सहारे फेर से भैरव पुनः जागृत भेला, सब दिन संध्या आ भोर गो माता भैरव बाबा के लिंग के ऊपर आवि के अपन स्तन के दुग्ध समर्पित करैत छली। ई दृश्य अपन आईखी से गामक एक दुटा लोक देखलक, एक कान से दोसर कान सुनते पूरा इलाका में शोर भगेल ।
एतबा में गंहवाईर के राजा के सेहो पता चली गेलेन, ओ अपन सेना दल के संग आबी के, ओही घनघोर जंगल म स बाबा भैरब के लिंग के खोदअ लगला, जे अहि लिंग के लऽके हम अपना ओहिठाम स्थापना करव, खोदैत- खोदैत साँझ परि गेल, लेकिन लिंग ओही ठाम सँ निकलय के नाम नही लेत छल, सब आदमी सब वापस चैल गेला ई कहिके जे हम सब फेर प्रात भने आयब।
अगिला दिन जखन ओ राजा एलायथ त बता देलखिन, जे मंदिर निर्माण कार्य एतहि प्रारंभ कायल जाय, ओही दिन से ई क्षेत्र बाबा भैरव के नगरी कहाबई लागल , जकरा सब भैरव स्थान के नाम से जानैत अछि ।
ओही दिन से बाबा भैरव के प्रागण में १००० के संखया में दर्शन यात्री आबैत छैथि और अपन मनो कामना क पूर्ण करैत छैथि, जिनका दिन में समय नही मिलैत छैन ओ ब्यक्ति संध्या समय आरती के आबिके के अपन मनोरथ पूरा करैत छैथ।
सावन में और फागुन के शिवरात्रि के दिन दूर -दूर से जल लऽके बाबा भैरब के समर्पित करैत छैथ, और अपन जीवन के सार्थक बनाबैत छैथ।
एहि स्थानक चौहद्दी :
बाबा भैरव के मंदिर प्रसिद्ध बाबा विदेश्वर स्थान सँ 5 KM उत्तर, भगवती पुर सँ 10 KM दक्षिण-पूर्व, लोहट चीनी मिल से 12KM पूर्व, आर पवित्र कमला नदी से 3KM पस्चिम म स्थित ऐछ।
बाबा भैरव के नजदीक बसल गाम –
मेंहथ, समया, महिनाथपुर, पट्टी टोल, कोठिया, हैंठी-बाली, नरुवार, रैयाम, भराम, नारायणपुर, रूपाली, जमथैर, लोहना, कथना, मोहनपुर, विहनगर, इत्यादि।
बाजु भैरव बाबा की जय 🙏🙏
कथा हमर ग्रामीण सह अग्रज संजय बाबा के सौजन्य सँ लेल गेल ऐछ। किछु त्रुटी होय त क्षमा करब।
पहिल चित्र 2-4 बरख पहिलका छी, आब बाबा मन्दिर के जीर्णोद्धार भ गेल ऐछ, दाहिना कात अखुन्का चित्र ऐछ, संगहि पवित्र शिव-लिंग।
हर हर महादेव, जय माँ काली


text:
स्वाध्याय
– प्रवीण नारायण चौधरी
रामचरितमानस मोती
श्री लक्ष्मणजीक क्रोध
जनकजीक वचन सुनिकय चारूकात चुप्पी पसैर गेल अछि लेकिन ओतय मौजूद रघुवंशी राजकुमार आ ऋषि-मुनि लोकनि सहित सीताजी, रानी आ अन्य लोक सभक कि स्थिति अछि तेकर वर्णन तुलसीदासजी सन चतुर कविक दृष्टि सँ देखू –
१. जनकक वचन सुनिकय सब स्त्री-पुरुष जानकीजी दिशि देखिकय दुःखी भेलथि। लेकिन लक्ष्मणजी तमतमा उठला। हुनकर भौंह टेढ़ भ’ गेलनि, ठोर फड़कय लगलनि आर आँखि क्रोध सँ लाल भ’ गेलनि। श्री रघुवीरजी के डरे किछु कहि त नहि सकलथि, लेकिन जनकजीक वचन हुनका बाण जेकाँ लगलनि। जखन नहि रहि सकलथि तखन श्री रामचन्द्रजीक चरण कमल मे सिर नमाकय ओ यथार्थ वचन बजलाह –
रघुवंशी मे सँ कियो कतहु रहैत अछि ताहि ठाम एहेन वचन कियो नहि बजैछ जेहेन अनुचित बात रघुकुल शिरोमणि श्री रामजीक उपस्थिति जनितो जनकजी बजला अछि।
हे सूर्य कुल रूपी कमल केर सूर्य! सुनू, हम अपन स्वभाव सँ कहैत छी, किछु अभिमान कय केँ नहि, जँ अहाँ आज्ञा पाबी त हम ब्रह्माण्ड केँ गेन्द जेकाँ उठा ली आर ओकरा कच्चा घैला जेकाँ फोड़ि दी। हम सुमेरु पर्वत केँ मुरइ जेकाँ तोड़ि सकैत छी।
हे भगवन्! अहाँक प्रतापक महिमा सँ ई बेचारा पुरान धनुष कोन चीज छी! एना बुझैत हे नाथ! आज्ञा हो त किछु खेल करी, सेहो देखल जाउ। धनुष केँ कमलक ठार्हि जेकाँ चढाकय ओकरा सौ योजन तक दौड़ाबैत लय जाय।
हे नाथ! अहाँक प्रताप केर बल सँ धनुष केँ कुकुरमुत्ता (बरसाती छत्ता) जेकाँ तोड़ि दी। जँ एना नहि करब त प्रभुक चरण केर शपथ अछि, फेर हम धनुष आ तरकस केँ कहियो हाथ मे नहि लेब।
२. जखनहि लक्ष्मणजी क्रोध भरल वचन बजलथि कि पृथ्वी डगमगा उठली आर दिशा सभक हाथी काँपि उठल। सब लोक आ सब राजा सेहो डरा गेलाह। सीताजीक हृदय मे हर्ष भेलनि आर जनकजी लजा गेलाह। गुरु विश्वामित्रजी, श्री रघुनाथजी और सब मुनि मनहि मन खूब प्रसन्न भेलाह आर बेर-बेर पुलकित होबय लगलाह।
३. श्री रामचन्द्रजी इशारा सँ लक्ष्मण केँ मना कयलनि आर प्रेम सँ अपना लग बैसा लेलनि। विश्वामित्रजी शुभ समय जानि अत्यन्त प्रेम सँ भरल वाणी बजलाह – हे राम! उठू, शिवजीक धनुष तोड़ू आर हे तात! जनकक संताप मेटाउ।
४. गुरुक वचन सुनिकय श्री रामजी चरण मे सिर नमाकय, अपन मोन मे बिना कोनो हर्ष वा विषाद रखने अपन ऐंड़ी पर जवान सिंह केँ लजबय वला शैली मे उठिकय ठाढ़ भ’ गेलथि।
५. मंच रूपी उदयाचल पर रघुनाथजी रूपी बाल सूर्य केर उदय होइत सब संत रूपी कमल फुला गेलाह आर नेत्र रूपी भौंरा हर्षित भ’ गेल। राजा सभक आशारूपी राति नष्ट भ’ गेल। हुनकर वचन रूपी तारा सभक चमकनाय बंद भ’ गेल। ओ सब मौन भ’ गेलाह। अभिमानी राजा रूपी कुमुद मुरझा गेलाह आर कपटी राजा रूपी उल्लू सब सेहो नुका गेलथि। मुनि और देवता रूपी चकवा शोकरहित भ’ गेलथि। ओ सब फूल बरसाकय अपन सेवा प्रकट कय रहल छथि।
६. प्रेम सहित गुरु केर चरणक वन्दना कयकेँ श्री रामचन्द्रजी मुनि लोकनि सँ आज्ञा माँगलथि। समस्त जगत केर स्वामी श्री रामजी सुन्दर मतवाला श्रेष्ठ हाथीक चाइल सँ स्वाभाविके चलि देलाह। श्री रामचन्द्रजीक चलिते देरी नगर भरिक सब स्त्री-पुरुष सुखी भ’ गेलथि आर हुनका सभक शरीर मे रोमांच होबय लगलनि। ओ सब पितर और देवता लोकनिक वन्दना कयकेँ अपन पुण्यक स्मरण कयलनि।
“यदि हमर पुण्यक कनिकबो प्रभाव हो त हे गणेश गोसाईं! रामचन्द्रजी शिवजीक धनुष केँ कमलक ठाढ़ि जेकाँ तोड़ि देथि।”
७. श्री रामचन्द्रजी केँ वात्सल्य प्रेम सँ देखिकय आर सखी सब केँ नजदीक बजाकय सीताजीक माता स्नेहवश विलाप करिते ई वचन बजलीह –
“हे सखी! ई जे हमरा सभक हितकारी कहाइत छथि ओहो सबटा तमाशा टा देखयवला छथि। कियो हिनकर गुरु विश्वामित्र केँ बुझाकय नहि कहैत अछि जे ई बच्चा छथि, हिनका लेल एहेन हठ नीक नहि।”
८. जे धनुष रावण आर बाण जेहेन जगद्विजयी वीर द्वारा हिलबो नहि कयल से तोड़बाक लेल मुनि विश्वामित्रजी के रामजी केँ आज्ञा देनाय आर रामजी केर ओकर तोड़बाक लेल चलि देनाय रानी केँ हठ (जिद्द) जेकाँ बुझा पड़लनि, ताहि लेल ओ कहय लगलीह जे –
*गुरु विश्वामित्रजी केँ कियो बुझबैत कियैक नहि अछि। रावण आर बाणासुर जाहि धनुष केँ छुलक तक नहि आर सब राजा घमंड कयकेँ हारि गेलथि, सैह धनुष ई सुकुमार राजकुमार केर हाथ मे दय रहल छथि।
*हंसक बच्चा कतहु मंदराचल पहाड़ उठा सकैत अछि? आर कियो बुझाकय कहय वा नहि, राजा त बड समझदार आ ज्ञानी लोक छथि, हुनका त गुरु केँ बुझेबाक चेष्टा करबाक चाहैत छल, मुदा बुझि पड़ैत अछि जे राजा सेहो सबटा बुधियारी खत्म भ’ गेलनि अछि।
*”हे सखी! विधाताक गति किछुओ बुझय मे नहि अबैत अछि।” एतेक कहिकय रानी चुप भ’ गेलीह।
९. तखन एक चतुर रामजीक महत्व केँ बुझयवाली सखी कोमल वाणी सँ बजलीह –
*”हे रानी! तेजवान देखय मे छोटो भेलापर ओकरा छोट नहि गनबाक चाही।
*कतय घैला सँ उत्पन्न भेनिहार छोट सन मुनि अगस्त्य आर कतय समुद्र? मुदा ओ समुद्र केँ सोखि लेलनि जे सुयश सारा संसार मे पसरल अछि।
*सूर्यमंडल देखय मे छोट लगैत अछि, लेकिन हुनकर उदय होइते तीनू लोकक अंधकार भागि जाइत अछि।
*जेकर वश मे ब्रह्मा, विष्णु, शिव और सबटा देवता छथि से मंत्र अत्यन्त छोट होइत अछि।
*महान मतवाला गजराज केँ छोटे सन अंकुश वश मे कय लैत अछि।
*कामदेव द्वारा फूलहि केर धनुष-बाण लयकय समस्त लोक केँ अपना वश मे कयल गेल अछि।
*हे देवी! एना जानिकय सन्देह त्यागि दिअ। हे रानी! सुनू! रामचन्द्रजी धनुष केँ अवश्ये तोड़ता।”
१०. सखीक वचन सुनिकय रानी केँ श्री रामजीक सामर्थ्यक सम्बंध मे विश्वास भ’ गेलनि। हुनकर उदासी समाप्त भ’ गेलनि आर श्री रामजीक प्रति हुनकर प्रेम अत्यन्ते बढ़ि गेलनि।
११. ताहि समय श्री रामचन्द्रजी केँ देखिकय सीताजी भयभीत हृदय सँ जाहि-ताहि देवता सब सँ विनती कय रहल छथि। ओ व्याकुल होइत मनहि-मन मनबैत छथि –
*”हे महेश-भवानी! हमरा पर प्रसन्न होउ, हम अहाँक जैह किछु सेवा कयलहुँ अछि से सुफल करू आर हमरा स्नेह कयकेँ धनुषक भारीपन केँ खत्म कय दिअ।
*हे गण केर नायक! वर दयवला देवता गणेशजी! हम आइये अहाँक सेवा कयने छलहुँ। बेर-बेर हमर विनती सुनिकय धनुषक भारीपन केँ अत्यन्त कम कय देल जाउ।”
१२. श्री रघुनाथजी दिशि देखि-देखिकय सीताजी धीरज धेने देवता सब केँ मना रहल छथि। हुनकर नेत्र मे प्रेमक नोर भरल छन्हि आ शरीर मे रोमांच सेहो भरल छन्हि। खूब नीक सँ नेत्र भरिकय श्री रामजीक शोभा देखिकय, फेर पिताक प्रण केँ स्मरण कयकेँ सीताजीक मोन क्षुब्ध भ’ उठलनि। ओ मनहि-मन कहय लगलीह –
*”अहो! पिताजी बड कठिन जिद्द ठानि लेलनि, ओ लाभ-हानि किछुओ नहि बुझलनि। मंत्री सब डरा रहल छथि तेँ कियो हुनका ई सीख तक नहि दैत छथि, पंडित लोकनिक सभा मे ई बहुत अनुचित भ’ रहल अछि।
*कतय ई वज्र सँ बढ़िकय कठोर धनुष और कतय ई कोमल शरीर किशोर श्यामसुंदर!
*हे विधाता! हम हृदय मे कोन तरहें धीरज धरू! सिरस केर फूलक कण सँ कतहु हीरा छेदल जा सकत!
*समूचा सभाक बुद्धि मे बियाधि लागि गेल अछि, सब बावला भ’ गेल अछि, तेँ हे शिवजीक धनुष! आब त हमरा अहीं टा के आसरा अछि। अहाँ अपन जड़ता लोक सबकेँ दयकय श्री रघुनाथजीक सुकुमार शरीर देखैत ओतबे हल्लूक भ’ जाउ।”
१३. एहि तरहें सीताजीक मोन मे बहुते संताप भ’ रहल छन्हि। निमेषक एकहु लव (अंश) सौ युग समान बीति रहलनि अछि। प्रभु श्री रामचन्द्रजी केँ देखिकय फेर पृथ्वी दिश टकटकी लगा सीताजीक चंचल नेत्र एना शोभित भ’ रहल अछि मानू चन्द्रमंडल रूपी डोल मे कामदेवक दुनू माछ खेला रहल हो।
१४. सीताजीक वाणी रूपी भ्रमरी केँ हुनकर मुख रूपी कमल रोकि रखने अछि। लाज रूपी रात्रि केँ देखिकय ओ प्रकट नहि होइत अछि। नेत्र केर जल नेत्रहि केर कोण मे रहि जाइत अछि। जेना बड भारी कंजूस लोकक सोना (खजाना) कोनो कोणे मे गाड़ल रहि गेल करैत छैक। अपन बढ़ल व्याकुलता जानि सीताजी लजा गेलीह आर धीरज धयकय हृदय मे विश्वास लय अनलीह जे
*”जँ तन, मन और वचन सँ हमर प्रण सच्च अछि और श्री रघुनाथजीक चरण कमल मे हमर चित्त वास्तव मे अनुरक्त अछि, त सभक हृदय मे निवास करयवला भगवान हमरा रघुश्रेष्ठ श्री रामचन्द्रजीक दासी अवश्य बनओता।
*जेकरा जाहि पर सत्य स्नेह होइत छैक, ओ ओकरा जरूर प्राप्त होइत छैक, एहि मे कनिकबो सन्देह नहि अछि।”
१५. प्रभु दिश ताकि सीताजी शरीर द्वारा प्रेम ठानि लेलनि, यानि ई निश्चय कय लेलनि जे ई शरीर हुनकहि भ’ कय रहत या रहबे नहि करत।
१६. कृपानिधान श्री रामजी सबटा जानि गेलथि। ओ सीताजी केँ देखिकय धनुष दिश एना तकलाह जेना गरुड़जी छोट सन साँप दिश देखल करैत छथि।
१७. एम्हर जखन लक्ष्मणजी देखलनि जे रघुकुल मणि श्री रामचन्द्रजी शिवजीक धनुष दिश तकलनि अछि त ओ शरीर सँ पुलकित भ’ ब्रह्माण्ड केँ चरण सँ दबाकय निम्नलिखित वचन बजलाह –
*”हे दिग्गज लोकनि! हे कच्छप! हे शेष! हे वाराह! धीरज धयकय पृथ्वी केँ थामने रहब, जाहि सँ ई हिलय नहि।
*श्री रामचन्द्रजी शिवजीक धनुष केँ तोड़य चाहैत छथि। हमर आज्ञा सुनिकय सब सावधान भ’ जाउ।”
१८. श्री रामचन्द्रजी जखन धनुष के समीप अयलाह तखन सब स्त्री-पुरुष लोकनि देवता सब केँ पुण्य केँ मनौलनि।
१९. सभक सन्देह और अज्ञान, नीच राजा सभक अभिमान, परशुरामजीक गर्व केर गुरुता, देवता और श्रेष्ठ मुनि लोकनिक कातरता (भय), सीताजी केर सोच, जनक केर पश्चाताप और रानी लोकनिक दारुण दुःख केर दावानल, ई सबटा शिवजीक धनुष रूपी बड़का जहाज केँ पाबिकय, समाज बनाकय ओहि पर जाय चढ़लथि।
२०. ई श्री रामचन्द्रजीक भुजाक बल रूपी अपार समुद्र केर पार जाय चाहैत अछि, मुदा कियो केवट (खेवनिहार) नहि अछि।
हरिः हरः!!


text: केंद्र सरकार बिहार मे नालंदा विश्वविद्यालय स्थापित करबा लेल संसद क मानसून सत्र मे विधेयक आनत। प्रधानमंत्री मनमोहन सिंह क अध्यक्षता मे भेल केन्द्रीय मंत्रिमंडल क बैठक मे इ महत्वपूर्ण फैसला भेल। बैठक क बाद सूचना प्रसारण मंत्री अंबिका सोनी कहलथि जे नालंदा विश्वविद्यालय विधेयक 2010 संसद क मानसून सत्र मे पेश कैल जाएत। एहि विश्वविद्यालय क स्थापना पर 1005 करोड़ टका खर्च होएत। विदेश मंत्रालय विधेयक कए तैयार केलक अछि। थाइलैंड मे अक्टूबर 2009 मे भेल पूर्वी एशिया शिखर सम्मेलन मे एहि बारे मे आम सहमति बनल छल। ओ कहलथि जे प्रस्तावित विश्वविद्यालय क लेल नई दिल्ली मे परियोजना कार्यालय बनाउल गेल अछि। विधेयक कए संसद मे पारित भेलाक बाद इ कार्यालय काज करै लागत। अंबिका कहलीह जे प्रस्तावित विश्वविद्यालय मे बौद्ध अध्ययन, दर्शन शास्त्र आओर धर्म, इतिहास, अंतरराष्ट्रीय संबंध संग शांति, प्रबंधन, भाषा, साहित्य आ पर्यावरण जइसन विषय क स्कूल होएत। परियोजना कए कार्यान्वित करबा लेल आयोजक देश क रूप मे भारत शुरुआती चरण मे अधिक योगदान करत। योजना आयोग विशेष अनुदान क रूप मे 50 करोड़ टका क आवंटन केलक अछि। बिहार सरकार राजगीर मे एहि विश्वविद्यालय क लेल 500 एकड़ भूमि क अधिग्रहण केलक अछि। जाहि ठाम भूमि अधिग्रहण कैल गेल अछि, ऐतिहासिक नालंदा विश्वविद्यालय ओतहि छल। प्राचीन विश्वविद्यालय क अवशेष आइ तक मौजूद अछि। प्रस्तावित विश्वविद्यालय क लेल 500 एकड़ आओर भूमि क अधिग्रहण सेहो प्रदेश सरकार करत। अंबिका कहलीह जे एहि विश्वविद्यालय क स्थापना स नालंदा कए पूर्वी आ दक्षिण एशिया मे शिक्षा क उत्कृष्ट केन्द्र क रूप मे फेर स स्थापित कैल जा सकत। एहि विश्वविद्यालय कए फेर स स्थापित करबा स इ भारत क बौद्ध सर्किट स जुड़त आ एहि स पर्यटन उद्योग कए प्रोत्साहन भेटत। ओ कहलीह जे विश्वविद्यालय मे दुनिया भरि स छात्र आ अनुसंधानकर्ता आउताह, जखकि स्थानीय लोक कए सेहो एहि स फायदा होएत। विश्वविद्यालय कए 200 ओहि स्थानीय गाम स संबद्ध कैल गेल अछि, जेकरा प्राचीन नालंदा विश्वविद्यालय स संबंध हेबाक इतिहास अछि। विधेयक मे प्रोफेसर अमर्त्य सेन क अध्यक्षता वाला नालंदा संरक्षक समूह कए एक साल क लेल विश्वविद्यालय क अंतरिम प्रशासनिक बोर्ड बनेबाक प्रस्ताव अछि। एहि समूह क गठन केन्द्र सरकार जून, 2007 मे केने छल । विश्वविद्यालय सार्वजनिक-निजी भागीदारी (पीपीपी) स तैयार होएत।


text:
रामबाबू
नयी दिल्ली । भूमि अधिग्रहणमे अवरोधक पाँच टा कारण किछु परियोजना सभकेँ छोड़िकS बिहारक कतेको राजमार्ग परियोजना सभक काज पछुआएल आ लटकि गेल अछि। केंद्र सरकार उत्तर प्रदेश जकाँ बिहारमे सेहो दू लाख करोड़ रुपैयाक सड़क परियोजना सभ शुरू करय चाहैत अछि। मुदा चालू परियोजना सभकें ठेहुनिया दैत देखि दुबिधामे पड़ि गेल अछि।
सड़क परिवहन एवम राजमार्ग मंत्रालय के’ मोताबिक अनेकानेक दिकक्ति सभके कारण बिहारमे सड़क परियोजना सभकें कार्यान्वयन करब दुष्कर भ’ गेल अछि। पछातिक परियोजना सभक समीक्षामे एनएचएआइ केर अधिकारी सभ स्पष्ट कएलनि जे राज्यमे किछु एहन अवरोधक सामना करय पड़ि रहल अछि जे आन राज्यमे नहि करय पड़ैत अछि।
उदाहरणार्थ बिहार एकमात्र एहन राज्य अछि जतय भूमि अधिग्रहण प्रक्रिया पूर भेलाक बादो परियोजनाक हेतु जमीनक कब्जा नहि भेट पबैत अछि। परिणाम अछैत सभटा तैयारीक काज शुरू करब असंभव होयत अछि। उदाहरण हेतु एकटा मामिलामे एनएचएआइ जिलाधिकारी तरफ सँ अधिग्रहण केर प्रक्रिया पूर भेलाक बाद राज्य सरकारक खातामे मोआबजाक पूरा सौ करोड़ राशि हस्तांरित करा देल गेल परञ्च जखन एनएचएआइ आ कांट्रैक्टर केर लोक परियोजना स्थल पर काज शुरू करय पहुँचल त’ गांमक लोक जमीन पर कब्जा देमय सँ मना कS देलक। जिलाधिकारी सेहो अहि स्थितिमे किछु करबामे असमर्थता जता देलक। प्रधानमंत्री नरेंद्र मोदी 2015 मे बिहारमे हजारो करोड़क सड़क परियोजना सभ शुरू करबाक घोषणा कएने छलाह। अहि सालक शुरुआतमे जखन केंद्रीय सड़क परिवहन एवम राजमार्ग मंत्री नितिन गडकरी राज्यक दौरा कएलक तखन ओ प्रधानमंत्री केर अहि विशेष पैकेजकें तहत राज्यमे 55 हजार करोड़ रुपैयाक 65 राजमार्ग परियोजना सभ पर काज शुरू करबाक घोषणा कएने छलाह। अहिमे सँ 22 हजार करोड़क परियोजना सभ पर काज शुरू भ’ गेल अछि। मुदा काजक प्रगतिसँ गडकरी सन्तुष्ट नहि अछि। जखन कि शेष बाँचल परियोजना सभ पर एखन काज शुरू नहि भ’ सकल अछि।
एकर सर्वप्रमुख कारण जमीनक उपलब्धि अछि। एकर अलावा वन एवम पर्यावरण केर मंजूरी, यूटिलिटी शिफ्टिंग, कानून-व्यवस्थाक समस्या आ अतिक्रमण ई सभ विंदु परियोजना सभक बाटक रोड़ा सिद्ध भ रहल अछि। भूमि अधिग्रहणक कएको मामिलामे राज्य सरकारक लचर रवैया सँ एनएचएआइ केर अधिकारी अजगुत मे अछि। मोआवजाक हस्तांतरित भेलाक पांच-छह महीना बादो राज्य सरकार जमीन उपलब्ध नहि करा पाबि रहल अछि। अहीकें देखैत गडकरी ई घोषणा कएलक कि 90 प्रतिशत जमीन उपलब्धिक बिना कोनो हाईवे प्रोजेक्ट पर काज शुरू नहि कएल जा सकत। सम्प्रति बिहारमे केवल पांच परियोजना अहि साल पूर होयबाक स्थितिमे देखाई दैत अछि। अहिमे बिहारशरीफ-मोकामा, रीवाघाट-मुजफ्फरपुर आऔर मुजफ्फरपुर-सोनबरसा सामिल अछि। खगडि़या-पूर्णिया अही महिनामे आ छपरा-गोपालगंज जुलाईमे पूरा भ’ जाएत।


text:
मैथिली किस्सा: हमरा गाम मे एगो पंडीजी छलाह, ओ एतेक मजाकिया छला जुनि पुछू। मजाक करै मे दूर-दूर तक हुनक चर्चा होइ छन्हि। सच पुछू तँ मजाक करै मे ओ किनको नञि छोड़ैत छथिन्ह।
एक दिनक बात छल हुनक अर्धांग्नी (पंडीतैन) हुनका कहलखिन अहाँ सभसँ मजाक करै छी, एत धरि जे maithili storiesPandit jiPandit ji storiesपंडीजीपंडीजी के मजाकमजाकमैथिली कहानीमैथिली किस्सा Read More
मैथिली किस्सा: गोनू झा एकबेर बहुत दिनक बाद अपन जजमनिकासं घुरल आबैत छलाह। बाटमे हाट देखि ठमाकि गेलाह। माछक बाजार मे माछक अम्बार देखि मोन पनिया गेलनि। बटुआ टोलनि। भरल छलनि। जजमान कयनहुरहनि बेस बिदाइ। कराचुर एक मासक बिदाइ रहनि बटुआमे। चट अपन पसिन्नक रोहु माछ तौलबाक हेतुमलाहकेँ कहलनि। जीबैत gonu jhamaithili storiesगोनू झागोनू झाक माछनौआमैथिली कहानीमैथिली किस्सा Read More
मैथिली किस्सा: एक समयक बात अछि, कोशी नदीके किनारे एगो गुरु अपन चेला चिंतामणि के संग कुटिया बना के रहय छैलैथ। एक दिन गुरु आ चेला दुनु गोटे तीर्थयात्रा पर निकललाह। बहुत दूर चलला पर दुनू गोटे एगो अनजान नगर में पहुँचलाह।
नगर पहुँचला पर एगो बगीचा में खोपड़ी बना के kids storiesmaithili khissamaithili storiesअंधेर नगरी चौपट राजागुरूचिंतामणिमैथिली किस्सामैथिली बाल कहानीराजा Read More
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया kids storiesmaithili storiesstories in maithiliबगियाक गाछबाल कहानीमैथिली किस्सामैथिली बाल कहानी Read More
मैथिली किस्सा : गोनू झाक एक बेर माल-जालक हाट गेलाह तथा ओत सं नीक बरद किनने अयलाह। पैसाक किल्लति रहिन तें एकटा किनलनि। गोनू झा सोचलनि जे पाइ होयत तं जोड़ा लगा लेब। एहि वर्ष ककरो संग भजैती क लेब। यैह सभ सोचैत गोनू झा गाम दिस आबि रहल छलाह। gonu jhamaithili storiesmaithili storyगोनू झामैथिली किस्सा Read More
मैथिली किस्सा : मिथिला दरबार प्रवेश द्वार पर नियुक्त एकटा द्वारपाल अत्यधिक लोभी आ घुसखोर छल। प्रायः दोसरे-तेसरे गोनू झाकेँ किछु-ने-किछु पुरस्कार भेटैत छलनि आ से देखि ओही द्वारपालकेँ करेज फाटय लगैक। ओ सदिखन मनमे यैह योजना बनाबय जे कोहुना गोनू झा केँ फेरमे देल जाय, जाहिसँ प्राप्त पुरस्कारक किछु gonu jhagonu jha ke kahanigonu jha storiesmaithili khissamaithili storiesmaithili storystories in maithili Read More
मैथिली किस्सा : मिथिलामे माँ काली शक्तिक अवतार मानल जाइत छथि। गोनू झा हुनकहि उपासक छलाह। हुनक उपासना कयलाक बादहि ओ कोनो आन काज करैत छलाह। तेँ हुनका प्रत्येक काजमे सफलता भेटैत छलनि।
एक दिन गोनू झा निशचय कयलनि जे, जेना हो, माँ कालीक दर्शन कायल जाय। एहि लेल ओ निरन्तर gonu jhagonu jha storiesmaa kalimaithili storiesmaithili storystories in maithiliगोनू झा Read More
मैथिली किस्सा : गोनू झा एकटा राजाक दरबारी रहथि। ओ बहुत चतुर छलथि आओर राजाक राज-काज मे मदद करैत छलथि आओर हुनकर खूब मनोरंजन करैत छलथि। राजा हुनका बहु मानैत छलथिन्ह संगहि आओर लोक सेहो खूब मानैत छलैन्ह।
गोनू झाक उन्नति देखि क सभ दरबारी डाह करैत छल आओर हुनका मिटा देबाक gonu jhamaithili storiesगोनू झामैथिली कहानी Read More


text:
१४हम दलाई लामा
चौदहम दलाई लामा तेनजिन ग्यात्सो (६ जुलाई, १९३५ - वर्तमान) तिब्बतक राष्ट्राध्यक्ष आ आध्यात्मिक गुरू छी। हुनकर जन्म ६ जुलाई १९३५ कऽ उत्तर-पूर्वी तिब्बतक ताकस्तेर क्षेत्रमे रहनिहार येओमान परिवारमे भेल छल। दु वर्षक अवस्थामे बालक ल्हामो धोण्डुपक पहिचान १३हम दलाई लामा थुबटेन ग्यात्सोक अवतारक रूपमे कएल गेल। दलाई लामा एक मङ्गाोलियन् पदवी छी जेकर मतलब होइत अछि ज्ञानक महासागर आर दलाई लामाक वंशज करूणा, अवलोकेतेश्वरक बुद्धक गुणसभक साक्षात रूप मानल जाइत अछि। बोधिसत्व एहन ज्ञानी लोग होइत अछि जिनका द्वारा अपन निर्वाण कऽ टालि देल गेल होइ आ मानवताक रक्षाक लेल पुनर्जन्म लेबऽक निर्णय लेने होइ । हुनका सम्मानसँ परमपावन कहल जाइत अछि।[१]
तिब्बतमे शिक्षा[सम्पादन करी]
परमपावन द्वारा अपन मठवासीय शिक्षा छह वर्षक अवस्थामे प्रारम्भ कएल गेल। २३ वर्षक अवस्थामे वर्ष १९५९ कऽ वार्षिक मोनलम ;प्रार्थनाद्ध उत्सवक समय ओ जोखाङ्ग मन्दिर, ल्हासामे अपन फाइनल परीक्षा देल्खिन। ओ अही परीक्षा अनर्सक साथ पास भेल आ हुनका सर्वोच्च गेशे डिग्री ल्हारम्पा ; बौध दर्शनमे पी. एच. डी. प्रदान कएल गेल ।
नेतृत्वक दायित्व[सम्पादन करी]
लोकतन्त्रकरणक प्रक्रिया[सम्पादन करी]
शान्ति प्रयास[सम्पादन करी]
दलाई लामाक लोकप्रियता[सम्पादन करी]
दलाई लामाक सन्देश[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
- भारत-तिब्बत समन्वय केन्द्र
- परम पावन दलाई लामाक जालस्थल
- दलाई लामाक महान विचार (Dalai Lama Quotes in Hindi)
सन्दर्भ सामग्रीसभ[सम्पादन करी]
- ↑ Buswell, Robert E.; Lopez, Jr., Donald S. (2013). The Princeton dictionary of Buddhism. Princeton: Princeton University Press. ISBN 9781400848058. Entries on "Dalai Lama" and "Dga’ ldan pho brang".


text:
लेख – आध्यात्मिक अध्ययनक आधार पर मिथिलाक सम्पूर्ण परिचय
– प्रवीण नारायण चौधरी
कि अहाँ ओहि मिथिला सँ छी जतय स्वयं जगदम्बा जानकी अवतार लेलनि?
पराम्बा जानकी मिथिला धरा सँ अवतार लेलनि,
हमरो जन्म एहि धराधाम मे भेल,
तैँ ‘जानकी’, ‘किशोरी’, ‘जनकलली’ हमर बहिन छथि!
मिथिलाक रीत-रेबाज आ लोकरीति-संस्कृति
याज्ञवल्क्य समान विज्ञ सर्जक
संहिता सँ जीवनमार्ग केर देखौनिहार,
कपिल समान सांख्य दर्शन विज्ञ,
गौतम समान नैय्यायिक सूत्र देनिहार,
जैमिनी समान मीमांसा सिखौनिहार,
स्वयं जनक समान विदेह राजाक हम प्रजा,
समस्त मैथिलीभाषी ‘मैथिल’ –
जानकी केँ बहिन मानि भ्रातृवत् छी।
जखन मिथिलाक परिचिति केँ एना बुझैत छी..
“मिथिलेति त्रिवर्णीयं श्रुतितोऽपि गरीयसी।
मकारो विश्वकर्त्ता च थकार: स्थितिपालक:॥
लकारो लयकर्त्ता वै त्रिमात्रा शक्तयोऽभवत्।
प्रणवेन समंविद्धि सर्वाधौध निवारणम्॥”
“मिथिला शब्द मे जे तीनवर्ण अछि,
ओहि मे मकारक अर्थ ब्रह्मा,
लकार लयकर्त्ता रुद्र मानल गेल छथि।
आर, एहि तीन ‘म’ ‘थ’ ‘ल’ संग
जे ‘त्रिमात्रा’ ‘इ’ ‘इ’ ‘आ’ लागल य
ओ ‘शक्ति’ यानि सरस्वती, लक्ष्मी, पार्वती थिकीह।
ई शब्द वेदक ॐ-कार बोधक हेबाक कारण
सम्पूर्ण पाप-ताप केर संहारकर्त्ता थिक।”
“इमे वै मिथिलाराज आत्मविद्या विशारद:।
योगेश्वर प्रसादेन द्वन्द्वर्मुक्ता गृहेष्वपि॥”
श्रीमद्भागवत केर ई वाक्यांश केँ शिरोधार्य कय
पराम्बा जानकीक ध्यान धरैत,
वृहद् विष्णुपुराण केर वचन मुताबिक,
आत्मविद्याश्रयी हम मैथिल राजा जनकक प्रजा,
“जानकी स्वयं वेदमाता, जानकी त्रिकोणात्मिका।
जानकी विन्दुरूपा च सर्वं विद्या समन्विता॥”
सुभद्राहरणं श्रीकृष्णस्य मिथिलागमनं तत्र बहुलाश्वश्रुतदेवयोः सद्मनि सकृदेव प्रवेशः –
शुक्लां ब्रह्मविचारसारपरमामाद्यां जगद्व्यापिनीं
वीणापुस्तकधारिणीमभयदां जाड्यान्धकारापहाम्।
हस्ते स्फटिकमालिकां विदधतीं पद्मासने संस्थितां
वन्दे तां परमेश्वरीं भगवतीं बुद्धिप्रदां शारदाम्॥
मा सरस्वतीक चरणकमल मे बेर-बेर प्रणाम करैत एकटा छोट संस्मरण लिखय लेल चाहब। एहि संस्मरण यात्रा पर पाठक वर्ग केँ आनबाक एकमात्र उद्देश्य यैह अछि जे हमरा लोकनिक उद्गमविन्दु (मातृभूमि) मिथिला एक सिद्धक्षेत्र केर रूप मे प्रचलित रहल अछि आर हम सब कोन हिसाबे मैथिल छी। मैथिल कथमपि कोनो खास जाति या वर्ग या समुदाय लेल नहि, अपितु मनुस्चरित केर एक सर्वश्रेष्ठ रूप मे सुपरिभाषित अछि। आउ बुझबाक प्रयत्न करी।
विष्णुपुराण मे वर्णित निमि-चरित्र तथा निमि-वंशक वर्णन करैत चतुर्थ अंशक पाँचम अध्याय, श्लोक ३२-३४ मे श्री पराशर द्वारा निर्णय देल गेल अछि:
कृतौ सन्तिष्ठतेऽयं जनकवंश:॥३२॥
प्रायेणैते आत्मविद्याश्रयिणो भूपाला भवन्ति॥३४॥
कृति नामक राजा मे जनकवंश केर समाप्तिक घोषणा कैल गेल अछि। इक्ष्वाकुपुत्र निमि सँ प्रारंभ मिथिलाक मैथिल भूपालगण केर पूर्ण चर्चा मे निमि द्वारा एक सहस्रवर्षमे समाप्त होवयवला यज्ञ केर आरम्भ सँ अन्त धरिक समस्त वर्णन, वसिष्ठ द्वारा निमि केँ शाप देबाक बात, पुन: निमि द्वारा वसिष्ठकेँ शाप, ऋत्विगण केर प्रार्थना पर दुनू केँ वरदान देबाक लेल देवगण द्वारा स्वीकृति, निमि द्वारा शरीर छोडबाक कष्टकेँ सब सऽ दु:सह दु:ख मानि पुन: शरीर ग्रहण करबा सँ मना कय देबाक प्रसंग, तदोपरान्त हुनकहि शरीरकेँ शमीदण्ड (अरणि) सँ मथैत एक बालक केर जन्म, विदेह सँ वैदेहक उत्पत्ति रूप मे नामकरण, मन्थन सँ उत्पत्ति हेतु अन्य नाम ‘मिथि’ आ हुनका द्वारा शासित भूमण्डल केर नाम ‘मिथिला’ मानल गेल अछि।
तदोपरान्त भूपालमण्डल एहि क्रम मे वर्णित अछि:
मिथि – उदावसु – नन्दिवर्धन – सुकेतु – देवरात – बृहदुक्थ – महावीर्य – सुधृति – धृष्टकेतु – हर्यश्व – मनु – प्रतिक – कृतरथ – देवमीढ – विबुध – महाधृति – कृतरात – महारोमा – सुवर्णरोमा – ह्रस्वरोमा – सीरध्वज – भानुमान् – शतद्युम्न – कृति – अञ्जन – कुरुजित् – अरिष्टनेमि – श्रुतायु – सुपार्श्व – सृञ्जय – क्षेमावी – अनेना – भौमरथ – सत्यरथ – उपगु – उपगुप्त – स्वागत – स्वानन्द – सुवर्चा – सुपार्श्व – सुभाष – सुश्रुत – जय – विजय – ऋत – सुनय – वीतहव्य – धृति – बहुलाश्व – कृति।
मूल मनन योग्य पाँति अछि – इत्येते मैथिला:। प्रायणैते आत्मविद्याश्रयिणो भूपाला भवन्ति।
अर्थात् ई समस्त मैथिल भूपालगण छथि। प्राय: ई समस्त राजा लोकनि ‘आत्मविद्या’ केँ आश्रय देबयवला छथि।
तऽ एहि लेख मे हमर ध्यान ओहि विन्दु पर जाइत अछि जे आब जखन कलियुग आबि गेल अछि, युगकालीन परिवर्तन मे मैथिल कतय छथि। मिथिला किऐक हेरायल-भोथियायल अछि। समाधान लेल विष्णुपुराण केर चतुर्थ अंशक अध्याय २० जतय कुरु वंशक चर्चा उपरान्त अध्याय २१ मे भविष्य मे होवयवला इक्ष्वाकुवंशीय राजा केर चर्चा शुरु भेल अछि। अध्याय २३ आर २४ पर विशेष ध्यानाकर्षण भऽ रहल अछि। अध्याय २३ मे मगधवंशीय राजा द्वारा भूमण्डल पर शासनक चर्चा अछि। अध्याय २४ मे कलियुग मे आर के सब राज्य संचालक भूपालगण हेता तिनकर विषय मे भविष्यवाणी अछि। कलियुगी राजा व प्रजाक आचरण पर नीक प्रकाश देल गेल अछि। आर अन्त मे कल्कि अवतार भेला उपरान्त पुन: धर्माचरण केर प्रतिष्ठापन होइत सूर्य, वृहस्पति आ चन्द्रमा पुष्य नक्षत्र मे एक संगे एके राशि मे अबिते सत्ययुग केर प्रारम्भ होयत कहल गेल अछि। हम पाठक सँ अनुरोध करय लेल चाहब जे एहि समस्त अध्याय पर अपन स्वाध्यायकेँ जरुर केन्द्रित करैथ आ स्वयं निर्णय करैत जातीय अभिमान सँ नितान्त दूर निज मानवीय कर्म सँ अपनाकेँ मुक्त बनबैथ।
स्मृति मे रहय, मैथिलक सन्तान सदिखन ‘आत्मविद्या’ केँ आश्रयदाता रहला अछि। माता सरस्वतीक कृपा एतय बनल रहय, मिथिलाक सन्तान केँ बिहारी खिचडी सँ बर्बाद कैल जा रहल अछि, एहि पर वर्तमान कलियुगी भूपालगण केर ध्यानकेन्द्रित हो तथा सबहक आभूषण विद्याकेँ पुनर्स्थापित कैल जाय।


text:
अनुकूल राय समस्तीपुर टाउनक पटेल मैदान मे खेलैत एता धरिक सफर तय केना छथि। समस्तीपुर जिलाक रोसड़ा प्रखंड अंतर्गत भिड़हा गाम निवासी भाजपा केर पूर्व जिला अध्यक्ष प्रो। राम विलास राय केँ पौत्र व अधिवक्ता सुधाकर राय केँ पुत्र अनुकूल बचपने सँ क्रिकेट मे रूचि राखैत छथि। ओ समस्तीपुर केँ पटेल मैदान मे समस्तीपुर क्रिकेट अकादमी मे नियमित अभ्यास करैत छथि।
क्रिकेटर सह कोच ब्रजेश कुमार झा केर देखरेख मे अनुकूल जिला लीग मे अप्पन हरफनमौला प्रदर्शन केर बल पर जिला टीम मे अप्पन स्थान बनेलनि, जखनकि राज्य स्तर पर आयोजित क्रिकेट टूर्नामेंट मे सेहो अनुकूल केर प्रदर्शन बहुत नीक रहल। ऐहिक बाद ऑल राउंडर क्रिकेटर केर रूप मे हिनकर चयन बिहार क्रिकेट टीम मे सेहो भेलनि।
बाद मे बिहार मे क्रिकेटक भविष्य नहि देखैत अनुकूल राय क' झारखंड केँ रुख करे पड़लनि आओर ओ चाईबासा जिला अंतर्गत पश्चिम सिंहभूम सँ क्रिकेट खेला लागला। ओता सँ अप्पन हरफनमौला प्रदर्शन क' जारी राखैत अनुकूल अप्पन एक अलग पहचान बनेलनि। फेर अप्पन बेहतरीन प्रदर्शन केर बदौलत ओ झारखंड क्रिकेट अंडर 19 टीम केर कप्तानक रूप मे चयनित भेला।
अपने क' बता दी न्यूजीलैंड के चारि शहर मे अगिला 13 जनवरी सँ 3 फरवरी धरी चलाई बला टूर्नामेंट मे गत चैंपियन वेस्टइंडीज समेत कुल 16 टीमे हिस्सा लेत। एहि टूर्नामेंट केर आयोजन देशक चारि शहर मे सात स्थान पर कायल जायत आओर ई 22 दिन धरी चलत। भारत आओर आस्ट्रेलिया तीन-तीन बेर आईसीसी अंडर-19 क्रिकेट विश्वकप अप्पन नाम क' चुकल अछि। भारत क' गत वर्ष बंगलादेश मे भेल अंडर-19 विश्वकप केर फाइनल मे वेस्टइंडीज के हाथ हारक सामना करे पड़ल छल।
भारत केर टीम एहि प्रकारे अछि :- पृथ्वी शॉ (कप्तान), शुभम गिल (उप कैप्टन), मनजोत कालरा, हिमांशु राणा, अभिषेक शर्मा, रियान पराग, आर्यन जुअैल (विकेटकीपर), हारविक देसाई (विकेटकीपर), शिवम मावी, कमलेश नागरकोटी, ईशान पोरेल, अर्शदीप सिंह, अनुकूल राय, शिवा सिंह, पंकज यादव।


text: ललित नारायण मिथिला विवि केँ करीब 71 हजार छात्र नवा विवि मे चल जेता। बेगूसराय जिला मे पांच अंगीभूत आ दू संबद्ध कॉलेज सभक अलावा चारि गोट बीएड कॉलेज अछि जे नवा विवि मे चल जायत। अंगीभूत कॉलेज मे बेगूसराय केँ जीडी कॉलेज, एसके महिला कॉलेज, एसबीएसएस कॉलेज आ एपीएसएम कॉलेज, बरौनी व आरसीएस कॉलेज, मझौल शामिल अछि। ऐहिक अलावा दू संबद्ध कॉलेज मे आरसीएसएस कॉलेज, बीहट व आरबीएस कॉलेज, तिआई अछि। ऐहिक अलावा चारि गोट बीएड कॉलेज अछि। जाहिमे एमएम रहमानी बीएड कॉलेज, दामोदरपुर -बरौनी, श्याम स्कूल ऑफ एजुकेशन, तेघरा, मेघराज मेमोरियल बीएड कॉलेज, फुलवरिया, बरौनी आओर कॉलेज ऑफ एजुकेशन, विक्रमपुर-मझौल शामिल अछि।


text:
पटना। बिहार बदलि रहल अछि। किछु लोक इ मानबा लेल तैयार नहि छथि, मुदा कम स कम ओ इ मानि रहल छथि जे नीतीश सरकार मे या त शहर छोडि़ दलेक या अपन धंधा बदलि लेलक। इ ओहि रिपोर्ट क सबस खास गप अछि जेकरा सीआईडी कई जिला स भेटल ‘इनपुटÓ क आधार पर तैयार केलक अछि। जिला मे तैनात पुलिस अफसर कए इ टास्क देल गेल छल जे ओ ओहन लोकक ब्योरा इक_ा करथि जे पूर्व क वष मे अपहरण स जुड़ल मामला मे कोनो न कोनो तरह स संलिप्त छल। एहि सूची मे एहनो लोक कए शामिल कैल गेल छल जे अपहृत कए नुकेबा मे कदद करैत छल अथवा अपहर्ता हुनकर घर क फोन क उपयोग फिरौती मंगबा लेल करैत छल।
सीआईडी पूर्व क कांड क आधार पर किछु खास जिला तय करि अपन अध्ययन केलक अछि। ओहि जिला कए एहि अध्ययन मे शामिल कैल गेल छल जाहि ठाम अपहृत क बरामदगी क मामला पैघ संख्या मे भेल छल। रिपोर्ट मे इ गप सामने आयल अछि जे बहुत एहन लोक शहर छोडि़ देलक जिनकर घर स अपहृत क बरामदगी भेल अछि। पुलिस हुनका गिरफ्तार सेहो केने छल, मुदा जखन स्पीडी ट्रायल क हवा चलल त अचानक ओ गायब भ गेलाह। हुनकर परिजन स पुलिस पूछताछ नहि केलक मुदा आसपास क लोक इ सूचना देलक जे लंबा समय स ओ शहर मे नहि छथि। मोतिहारी आ छपरा मे एहि तरह क मामला पैघ संख्या मे सामने आयल अछि।
सीआईडी क रिपोर्ट मे एहि गप क जिक्र अछि जे अपहरण कांड मे सीधा-सीधा नामजद अपराधी मे पैघ संख्या एहन अछि जे जेल मे छथि। अपहर्ता कए शरण देइ वाला लोक मे स किछु अपना धंधा बदलि लेलक अछि। कई गोटे पैघ स्तर पर ठेकेदारी शुरू करि लेलक अछि आ किछु दोसर राज्य मे शिफ्ट भ गेल अछि। सूत्र कहैत अछि जे आब इ पता लगाउल जा रहल अछि जे अपहर्ता कए शरण दइ वाला सब जे कारोबार शुरू केलथि अछि ओहि मे धन केकर लागल अछि? दोसर राज्य मे शिफ्ट कए चुकल पुरान अपहर्ता ओहि ठाम की करि रहल छथि आओर हुनकर तारएहन अपने इलाका स कई हद तक जुड़ल अछि। एडीजी (सीआईडी) राजवर्धन शर्मा स जखन एहि संबंध मे गप भेल त ओ कहलथि जे पुरान फरारी कए सेहो एकटा सूची जिला स भेटल इनपुट क आधार पर तैयार कराउल जा रहल अछि। केतबा संख्या मे अपराधी फरार अछि आओर हुनकर गिरफ्तारी क लेल कौन महीना की प्रयास भेल एकर बारे मे सेहो आरक्षी अधीक्षक कए अनिवार्य रूप स रिपोर्ट देबा लेल कहल गेल अछि। फरार अपराधी क गिरफ्तारी क बाद फरारी सूची कई हद तक छोट भेल इ सेहो बतेबाक निर्देश देल गेल अछि।


text:
नई दिल्ली । भारत मे शिक्षा क स्वर्ण युग क गवाह रहल नालंदा क गौरव फेर स लौटबाक समय आबि गेल अछि। एहि काज मे भारत नहि, दुनिया क दोसर देश सेहो संग द रहल अछि। भारतीय संसद नालंदा विश्वविद्यालय कए पुनर्स्थापित करबाक भगिरथी प्रयास कए अमलीजामा पहिरेबाक लेल एक डेग बढा देलक अछि। शनिदिन राज्यसभा एहि ऐतिहासिक विधेयक कए मंजूरी द देलक। अगिला हफ्ता लोकसभा स सेहो इ विधेयक पास भ जेबाक चाही।
राज्यसभा मे नालंदा विश्वविद्यालय विधेयक, 2010 पर भेल चर्चा मे शामिल विभिन्न दल क सदस्य उम्मीद जतेलथि जे इ विश्वविद्यालय भारतीय मूल्य कए एक बेर फेर शिखर पर पहुंचाउत। अंतरराष्ट्रीय स्तर पर ओ फेर वैह पहचान हासिल करत, जइसन प्राचीनकाल मे छल। चर्चा क शुरुआत करैत भाजपा क बाल आप्टे कहला जे अंतरराष्ट्रीय स्तर क एहि विश्वविद्यालय क पूरा जोर ज्ञान, चरित्र, शील आ व्यवहार पर केंद्रित हेबाक चाही। ओ सुझाव देलथि जे एकर पाठ्यक्रम देश क संस्कृति कए ध्यान मे राखिकए तैयार कैल जाए।
कांग्रेस क डॉ. कर्ण सिंह कहला जे इ विधेयक विदेश मंत्रालय दिस स आनल गेल अछि, जाहि स प्रतीत होइत अछि जे इ अंतरराष्ट्रीय स्तर पर स्थापित भ रहल अछि। लिहाजा आब यदि एकरा अंतरराष्ट्रीय स्तर क बनाउल जा रहल अछि त इ वाकई ओहने हेबाक चाही । भवन एहन हेबाक चाही जाहि स ओहि कालक भान हुए आ ओहि समय क संस्कृति आ समृद्धि परिलक्षित हुए। किया कि पांचम सदी मे विक्रमशिला, तक्षशिला आओर नालंदा विश्वविद्यालय शिक्षा क पैघ केंद्र छल। ओहि समय नालंदा मे 10 हजार विद्यार्थी छलथि। जाहि मे अफगानिस्तान, बुखारा, इंडोनेशिया समेत अन्य देश क दू हजार शिक्षार्थी आ शिक्षक छलाह।
सपा क मोहन सिंह एहि विश्वविद्यालय मे सबटा पुरान लिपि कए संग्रहीत करबाक सुझाव देलथि। बसपा क प्रमोद कुरील दाखिला आ शिक्षक क नौकरी मे अनुसूचित जाति, जनजाति कए आरक्षण क पैरवी केलथि।
लोजपा क रामविलास पासवान आशंका जतेलाह जे कहीं एहि विश्वविद्यालय क प्रबंधन मे आईएएस आ आईएफएस क नियंत्रण न भ जाए। ओ सतर्क केलथि जे विश्वविद्यालय प्रबंधन मे बौद्ध कए सेहो प्रतिनिधित्व भेटबाक चाही। जदयू क एनके सिंह विभिन्न देश क साहित्य कए सेहो एकर पाठ्यक्रम मे शामिल करबाक सुझाव देलथि। राजद क रामकृपाल यादव आ राजनीति प्रसाद सेहो विधेयक क समर्थन केलथि।
चर्चा क बाद विदेश राज्य मंत्री परनीत कौर कहलथि जे अंतरराष्ट्रीय स्तर क इ विश्वविद्यालय 16 देश क सहयोग स बनत आ एहि मे अंतरराष्ट्रीय संबंध, प्रबंधन, इतिहास, भाषा आ पर्यावरण क अलावा कईटा दोसर विषय सेहो पढाउल जाइत। ओ कहलथि जे सिंगापुर सरकार 50 लाख डॉलर क सहयोग द रहल अछि। एहि स जुडल मामला कए देखबा लेल विदेश मंत्रालय मे एकटा संयुक्त सचिव स्तर क अधिकारी कए जिम्मेदारी देल जाएत। जतए धरि भवन क डिजाइन क सवाल अछि त ओ अंतरराष्ट्रीय स्तर स मंगाउल गेल डिजाइन मे स तय कैल जाएत। बाद मे सदस्य विधेयक कए ध्वनिमत स पारित करि देलथि। एहि चर्चाक खास गप इ रहल जे विधेयक पास भेलाक बाद उपसभापति कहलथि जे राज्य सभाक इतिहास मे बहुत कम विषय पर एहन गंभीर चर्चा भेल अछि, ताहि लेल आजुक इ चर्चा खास रहल आ समयक ज्ञान नहि रहल ताहि लेल निर्धारित समय स किछु काल बेसी चर्चा भ गेल।


text:
नेपाल मे गणतंत्र चाही – एहि मांग लेल शहदाति देनिहार ‘दुर्गानन्द झा’ पर युवा लेखक ‘निराजन झा’ केर संस्मरण आलेख
शहीदक लिखल ओ तीन टा चिट्ठी कतय गेल?
– निराजन झा, राजविराज, सप्तरी।
२०२० माघ १५ के राति जेलमे करीब १२ बजे दिस दु बेर गोली के आवाज सुनबामे आयल । जेलमे रहिरहल जेलिया सबके लागल आब दुर्गानन्द चलि गेल। किछुवेखन पहिने जेलमे किछकाल हमरा सुत दिय कहि दुर्गानन्द फोंफ काटि सुतल छलाह आ ततबेमे किछ बुटक आवाज सुनलापर अरबिन्द ठाकुर भुरकी दक दुर्गानन्दके उठौने छल । कहाँंदनि खादीक धोती कुर्ता, बण्डी पहिर माथमे त्रिपुण्ड चन्दन आ गरदनिमे रुद्राक्षक मालामे सजल दुर्गानन्द झटपट उठि ठार्ह एना भेल जेना वर वियाहक लेल तैयार रहय । अन्तिम इच्छा जेलर द्वारा पुछलापर ओ आन कोठरीमे रहल अपन जेलक संघतिया अरबिन्द ठाकुर आ दलसिंह थापा के बजाबय कहलक “हम दुर यात्रामे जा रहल छि, अहाँसब नहि घबरायब, गणतन्त्र अवश्य कायम होइत” कहैत ओ पठित गीता आ काशीदेबी केर लेल प्रेमक निसानी रुमाल जेलर केँ दैत ओतय सँ विदा भेलाह । जेलक कारखानामे दुर्गानन्द जि केँ आनि कमलक गाछमे दु बेर फांसी देलोपर नै मरल प्रथम गण्तान्त्रिक शहिद केँ दुइ गोली सँ मारल गेल । हुनका मृत्यु दैत देखनहार एकगोट कैदी हृदयघात स मरि गेल छल ।
१९९९ साल बैशाख शुक्ल एकादशी १४ गतेक दुर्गानन्द झाक जन्म धनुषा जिलाक जटही गाममे भेल छलनि । पिता देवनारायण झाक एकमात्र पुत्र दुर्गानन्द बाल्यकालसँ कुशाग्र बुद्धीक रहथि । २०१५ सालमे भेल नेपालक प्रथम आम निर्वाचनमे नेपाली कांग्रेसक लोकप्रिय नेता रामनारायण मिश्र आ महेन्द्र नारायण निधीक चुनाव प्रचार केनहार दुर्गानन्द २०१७ साल पुस १ मे राजा महेन्द्र द्वारा संसद आ संसदिय सरकार बिघटन कयल गेलापर गाम मे जत-तत अपन आक्रोश देखाबैत अपनामे असीम राजनीतिक चेतना भेलाक परिचय देने छलाह ।
२०१८ साल माघ ९ गते लोकतन्त्रक हत्यारा राजा महेन्द्र जनकपुर भ्रमणपर औता सुनिते नेपाली कांग्रेसक युवा नेता सरोजप्रसाद कोइरालाक संपर्कमे आबि ग्रेनेडक साथ ९ गते माँ मैथिलीके अङ्गना मे ठार्ह भ गेला । कठोर पञ्चायती शासन ब्यवस्थामे राजा ऊपर बम फेकनाइ सामान्य बात नहि छल । जानकी मन्दिरक आगुमे राजा सवार रहल लैन्ड रोभर गाड़ी रुकिते क्रान्तिकारी दुर्गानन्द बम प्रहार केने छलाह । बम गाड़ीपर लागि जानकी मन्दिरक देवालमे टकरा कय विस्फोट भेल छल । हजारौ सैनिकक घेराबन्दीक बादो दुर्गानन्द नहि पकड़ेला आर निडर भ ओही राति जनकपुरक एकटा कुटीमे अपन संगी हेमचन्द्र आ भोगेन्द्रक सँग रहल छल । आ परातभने भारत दिशि चलि गेल छलैथ ।
२०१७ साल मार्ग शुक्ल पंचमीक दिन दश्मा मे अध्यनरत दुर्गानन्द जि केर बियाह काशीदेवी झा सँग भेल छल । एक बरखक दाम्पत्य जीवनमे एकटा पुत्र जन्म होएतो बच्चाक प्रसव बेदनामे मरले जन्म भेल छल । क्रूर पञ्चायती व्यवस्था, अनुसन्धानक नामपर बेकसुर सबकेँ देल जा रहल यातना आ कारागार मे राखलगेल अरबिन्द ठाकुर लगायतक संगे कैल जा रहल अमानवीय व्यवहार सँ मर्माहत भेल दुर्गानन्दजी नेपाल आबि अपन गिरफ्तारी स्वयम् देने छलैथ । जलेश्वर जेल मे ओही राति राखि परातभने हेलिकप्टर द्वारा हनुमान ढोकाक डिएसपी कार्यलयमे आनि दुर्गानन्द जि केँ राखल गेल । अपन सहकर्मी सब सँग रहि रहल दुर्गानन्द जी लगायतकेँ भोर आ साँझ दु मुट्ठी चुरा खुवाक राखल जाएत छल । एहेन कष्टकर जीवन व्यतित क रहल दुर्गानन्द जी जेल सँ भागय के सुरसार सेहो केलक मुदा असफल भेलापर एक्केटा सिक्रिमे अलग अलग हथकरी लगा आरो बेसी यातना देल जाय लागल छल ।
नेपाल सरकार द्वारा बिशेष अदालत गठन कय बिना उपस्थित करौने २०१९ भादव १९ गते दुर्गानन्द, अरबिन्द आ दलसिंह केँ मृत्युदण्डक सजाय सुनायल गेल आ दुखा सहनी केँ आजीवन कारावास सुनायल गेल । तकरबाद चारुगोटे केँ त्रिपुरेश्वोर स्थित केन्द्रिय कारागारक गोलघरमे राखल गेल । गोलघरक यातना अत्यन्त पीड़ादायक भेलापर दुर्गानन्द जी केर नेतृत्वमे सब गोटे अनशन सेहो कयने छलाह ।
“दो हंसों का जोड़ा बिछर गयो रे गजब भयो रामा जुलुम भयो रे” गीत काशीदेवीक विरहमे दुर्गानन्द जी जेल मे गुनगुनाइत रहैत छलाह आ कखनो-कखनो “तेरी जुल्फों से जुदाई तो नहीं मांगी थी, कैद मांगी थी रिहाई तो नहीं मांगी थी” नेपाली कांग्रेस पर गबैत रहैत छलाह । जेलमे खाइलेल नै पेलापर दुर्गानन्द जि मुस आ बरखा मौसम मे डोका पकैड़कय खा लैत छलाह । नेपालक कानूनमे ब्राह्मण आर स्त्रीकेँ फाँसी नहि देबाक व्यवस्था केँ संशोधन कय केँ दुर्गानन्द जी केँ फाँसी आ बाँकी सहयात्री केँ आजीवन कारावास देबाक निर्णय बाद मे लेल गेल छल ।
अन्ततः २०२० माघ १५ केँ बेरियांखन ४ बजेक आसपास दुर्गानन्द सँ भेटबाक लेल हुनकर माँ आ धर्मपत्नी केँ आनल गेलनि। ओही सँ पुर्व दुर्गानन्द जी गीताक पाठ केने छलाह । दुर्गानन्द कतबो सम्झाबैत रहि गेला मुदा हुनकर माय आर धर्मपत्नी नोरेझोरे बेहाल भेल छलीह । “माँ अहाँक दूध देशकेँ गण्तन्त्र प्राप्ति लेल काज केलक। एक दिन अहाँ सबकेँ ताकि कय लोक सम्मान करत।” कहि दुर्गानन्द विदा भेलाह ।
साँझक करीब ५ बजे चौकीदार बद्रीराम भण्डारी केँ चुपेचाप दुर्गानन्द जी स भेंट करौलक। भेटमे दुर्गानन्द “आब अहि देशमे जल्दिये प्रजातन्त्र आयत। अहाँ सब निडर भ रहु।” कहि दुर्गानन्द जी तीनटा चिट्ठी चौकिदारक हाथमे देलाक बात भण्डारी केँ बतौलनि । एकटा चिट्ठी पार्टीक सभापति सुवर्ण शमशेर जी केँ, दोसर माँ के लेल आ तेसर चिट्ठी किनका लेल छल से स्पष्ट नहि भऽ सकल अछि। मुदा ओ चिट्ठी चौकिदार जेलर केँ देलक या अपने राखलक तेकरो भेद नहि खुजल । ओहि चिट्ठीक चर्चा त कतौ भेबे नै कैल ।
दुर्गानन्द मुल्क आ जनताक लेल फाँसीपर चढि गेला ५२ बरख भ गेल । मुदा जाही उदेश्यकलेल सब किछ त्यागि अपना केँ राजनीति मे सौंपि देलखिन ओ उद्देश्य आ हुनकर सपना पुरा भेल कि नै ? ई हिसाब करबाक समय आब आबि चुकल अछि।
एहि आलेख केर लेखक निराजन झा – मिथिलाक अनुपम डेग नामक संस्थाक संस्थापक छथि। संगहि नेपाल मे मिथिला राज्य केर स्थापनाक समर्थक आर मैथिली भाषाक संग संस्कृतिक रक्षा लेल सदैव कोनो न कोनो नव डेग संग अभियान मे निरंतर सक्रिय रहैत छथि। उपरोक्त संस्मरण आलेख केर संपूर्ण स्रोत हुनकहि पास सुरक्षित अछि।
निराजन झा, राजविराज
ईमेल आइडीः [email protected]


text:
दरभंगा[ प्रणव चौधरी]: आइ तारिख 31/12/18 क ललित नारायण मिथिला विश्वविद्यालय(LNMU) केर कुलपति श्री सुरेंद्र सिंह , उप-कुलपति श्री जय गोपाल जी, मिथिला विश्वविद्यालय के भौतिकी केर हेड ऑफ डिपार्टमेंटक "डाo ब्रजमोहन झा" , प्रोफेसर "डाo नरेंद्र कुमार सिंह", डाo "सुबोध यादव" स भाजपा केर प्रदेश उपाध्यक्ष "गोपाल जी ठाकूर" भेट केलैथ ओर किछु मुख्य मुद्दा पर चर्चा सेहो केलैथ।ठाकूर जी सब गोटा के भारतक वर्तमान प्रधानमंत्री श्री नरेंद्र मोदी जी के नेतृत्व में केंद्र सरकारक चाइर साल पूरा होबैय पर जनकल्याणकारी योजना केर माध्यम स उपलब्धी सबहक जानकारी देलैथ।ओर साथ-मे साफ नीयत सही विकास" नामक पुस्तिका सेहो देलैथ।
एही क्रम में कुलपति स लनामिवि केर केंद्रीय विश्वविद्यालय केर दर्जा दिएबाक लेल मजबूती स पहल करबाक लेल कहलैथ।ओर यीहो कहलैथ जे राज मैदान के राष्ट्रीय खेल मैदानक दर्जा दिएबाक अपील केलैथ। बेनीपुर विधानसभा केर अंतर्गत नवादा गाँव में महारानी पोखरक निकट 5 करोड़क लागत स बनल डिग्री कॉलेज भवन में जल्द स जल्द पठन-पाठन चालू करेबाक सेहो मांग केलैथ। एही मौका पर उपस्थित दरभंगा जिलाक भाजपा केर चिकित्साप्रकोष्ठ, जिला उपाध्यक्ष राकेश झा, सुजीत चौधरी, प्रेम मिश्रा, बालेन्दु झा, नवनीत झा,संग दर्जन भैर कार्यकर्ता छेलैथ।


text:
गौशाला । महोत्तरीक गौशालामे कोरोना भाईरस विरुद्धक भ्याक्सिन लगवाक कार्यक्रम अन्र्तगत ४ सय ५० गोटे वृद्धवृद्धासभक सुईया लगाओलगेल अछि ।
नगरपालिकाभैरमे रहल ६ टा स्वास्थ्य चौकी आ १ टा प्राथामिक स्वास्थ्य उपचार केन्द्रमे ७ टा स्वास्थ्य संस्थामे कक उक्त संख्याके वृद्धबृद्धासभके कोरोना भाईरस विरुद्धक सुई लगाओलगेल अछि ।
गौशाला नगरपालिकाक नगरप्रवक्ता भोजवहादुर दर्लामीक अनुसार ६५ बर्ष उमेर स उपरका हरेक वृद्धवृद्धासभके नजदिक स्वास्थ्य संस्थामे सुईया लगाओलगेल अछि । जय अन्र्तगत प्राथमिक स्वास्थ्य केन्द्रमे ६० के लगाओलगेल अछि । तहिना कक स्वास्थ्य चौकी रामनगरमे ६०, निगौलमे १२०, वेगलाछीमे ३०, फुलकाहामे ६०, भरतपुरमे ८० र लक्ष्मिनियाँमे ४० गोटेके सुईया लगौने नगरपालिकाक स्वास्थ्य संयोजक रामप्रगास महतो बतौने छथि ।
नेपाल सरकारक दोसर चरणक खोप अभियान अन्र्तगत अगामी फागुन २८ गतेधैरके लेल स्वास्थ्य संस्थामे कोरोना भाईरस विरुद्धक सुईया लगाओल जायत प्राथमिक स्वास्थ्य केन्द्र गौशालाक ईन्चार्ज डा रविन्द्र कुमार कुशवाहा जानकारी देलेन अछि ।
उक्त सुईया लेवाक लेल अपन अपन पहिचानपत्र ल क लगके खोपकेन्द्रमे सम्पर्क करवाक लेल डा कुशवाहा सभगोटेके आग्रह कैयलक अछि ।
नेपाल सरकारक स्वास्थ्य मन्त्रालय अय नगरपालिकाक लेले ८ हजार ६ सय १८ टा सुईया निःशुल्क रुपमे उपलब्ध करौलक अछि ।


text:
टाइम (पत्रिका)
टाइम (पत्रिका) अमेरिकासँ प्रकाशित होएवाला साप्ताहिक समाचार पत्रिका छी जेकर प्रकाशन न्यूयोर्क शहरसँ होएत अछि । एकर स्थापना सन् १९२३ मे भेल अछि आ कयौं दशकधरि एहि उपर हेनरी ल्यूसको प्रभुत्व रहल छल । टाइम क विश्वभरमे कयौं संस्करण प्रकाशित करल गेल अछि । यूरोप संस्करण टाइम यूरोप (पूर्व नाम: टाइम अटलान्टिक)क प्रकाशन लण्डनसँ भेल गेल अछि आ ई मध्य पूर्व, अफ्रिका आ सन् २००३ सँ ल्याटिन अमेरिकाके सेहो समेट्ने अछि । एकर एसिया संस्करण टाइम एसिया हङकङसँ संचालित भेल गेल अछि । दक्षिण प्रशान्त संस्करण सिड्नीमे आधारित अछि आ एहिमे अस्ट्रेलिया आ न्यू जील्याण्ड सहित प्रशान्त महासागरक द्वीप समूह समेट्ल गेल अछि । सन् २००८ मे टाइमसँ अपन क्यानाडामे स्थापित विज्ञापनदाता संस्करणके बन्द करल गेल छल ।[२]
सन्दर्भ सामग्रीसभ[सम्पादन करी]
- ↑ "Consumer Magazines", Alliance for Audited Media, अन्तिम पहुँच फरबरी १०, २०१४।
- ↑ "Time Canada to close", टोरंटो: Mastheadonline.com, दिसम्बर १०, २००८, अन्तिम पहुँच दिसम्बर १, २०१३।


text:
“साहित्य”
– बेबी झा।
” गामक दलान ”
गामक दलान शुरुआत भोरका दतमैन स लय रात्रि सुतबा तक रहैत अछि |बीच में जे कोनो काजक शुरुआत से दलाने स फूल तोरबा स तीमन तरकारी तोरबाक तक |भोर होईते एकटा कोना मे खुटा में गाय बन्हा जाईत अछि, पहील रोटी दलान पर गाय के |कुक्कुर सेहो भोरे -भोरे दलान पर आबि ठाड बसीया रोटक लेल | फूल पत्ती लागल गामक दलान अति शोभयमान देखना जाईछ एकटा क्यारी में हरियर -हरियल धनिया आ मेंथी देखते बनैत अछि |शिक्षक लोकनि वा अन्य कोनो काज में कार्यरत मोटरसाइकिल लय दलान स विदा होईत छथि |कोनो बिक्री करय बल ओ चाहे तरकारी बला होथि वा कबाड़ बला , भिखारी होथि वा दान लेबय बल सब त दलाने स आवाज लगबैत छथि ?
कोनो घरक संस्कार दलाने स बुझा जाईत अछि ओतुका बर – बिछौना, लोक -वेद, खान – पान, व्यक्ति के स्वभाव सबहक दलान आईना अछि |कोनो कन्यागत होथि दलान पर जरुर पहुँचै छथि आ गेला पर बहुत गौर स सब चीजक मुआयना करैत छथि आ घर पहुँचला पर ओकर बखान करैत छथि – हे दलानक शोभा बहुत छल, बर बिछौना स लय खान-पानक बखान करैत कहैत छथि – हे बेर्हि सेहो छल, कल छल दलान पर आ पानि जे शीतल छल, चाय-पानक बहुत पुछारी |कोनो नीक घरक स्री हरसट्ठे दलान पर नहि जाईत छथि |कोनो भिक्षुक दलाने पर आबि तृप्त होईत छथि? दलान परहक भोज -भात, गरुरपुराण सब शोभा बढबैत अछि |एकटा कहबी अछि -दलान पर आबि पानि हरबियौ |
मुदा, किछु बात में हमसब दलानक दुरूपयोग सेहो कय दैत छी, दलान पर ताश फेटैत अछि भांग घोरेत अछि |जहिना दलानक शोभा – संकारक प्रशंसा होईत अछि तहिना खराबक भर्तसना सेहो |
हमरा सबके अपना दलानक गरिमा बाप – पुर्षा के वसूल सब के बचा कय राखबाक चाही |एकटा दलान स घरक हर गतिविधि के अनुमान लगेल जा सकैत अछि |मनुष्य जीवन में दलानक उपयोगिता जीवन स ल कय मरणोपरांत तक अछि |दलान हमर सबहक सभ्यता – संस्कृति के धरोहर अछि |ते एकरा संस्कार के कायम रखैत ओकर त्रुटि के दूर करैत बढेबाक प्रयास करबाक चाही |
जय मिथिला जय जानकी 🙏🙏


text:
समस्तीपुर : सरायरंजन थाना क्षेत्रक नौआचक डीहमे बुधदिनक साँझ एकटा शराबी बाप अपनहि मासूम बेटाक कंठ दबाकय मारि देलक संगहि लहाश केँ खरिहान मे माटिक भीतर खुनिकय दाबि देलक। मरल लहाशक पहिचान भोला राय केर छह मासक पुत्र राजेश कुमारकेँ रूपमे कएल गेलैक अछि। घटनाक बाद हत्यारा बाप फिरार भेल ई जनतब भेटल अछि। खबैर भेटला पर पुलिस अहि मामिला केर छानबीन कय रहल अछि।
घटनाकेँ सम्बन्धमे गामक लोक बतौलनि जे भोला राय केँ ओकरे गामक दू टा लोक दुपहरियेसँ जमीन लिखेबाक लोभमे दारू पिया रहल छल। जखन ओ बेसी दारू पी लेने छल तखनहि खेनाइ खेबाक समयमे अपन कनिया संग कउनो विवाद भेलैक आ ओ अपन बेटाकेँ घरसँ बाहर लs जाकय निशाके हालतमे कंठ दबाकय मारि देलक। एतबा नहि मारलाक बाद ओ लहाशकेँ अपन खरिहानमे जाकय जमीनक भीतर खद्दा खुनिकय गारि देलक। भोला रायकेँ कनियाक कानब सुनिकय गामक लोक सभ जमा भ गेलैक तखन गामक लोक सभ मिलिकय खरिहानक जमीनकेँ नीचासँ लहाश केर बाहर निकालि पुलिसकेँ सूचना देलनि। ताहिके बाद स' हत्यारा बाप ओहिठामसँ भागि गेल।
विदित हो जे हत्यारा बापकेँ आरो दू टा बेटा छैक जेकर उमैर 10 साल आ 6 साल छैक। अहिमादे सदर डीएसपी मो. तनवीर बतौलनि जे घटनाक सूचना भेंटल अछि आ एकर कारण केँ छानबीन कएल जा रहल अछि।


text:
पटना, फरबरी ११, २०१६. मैथिली जिन्दाबाद!!
मैथिली लेखक संघ – पटना केर तत्त्वावधान मे आयोजित ‘मैथिली लिट्रेचर फेस्टिवल’ काल्हि सँ शुरु भऽ रहल अछि। ई आयोजन यूथ होस्टल – पटनाक प्रांगण मे आयोजित होयत।
आइ एहि सम्बन्ध मे आयोजक संस्था द्वारा बिहार केर राजधानी पटना मे एकटा प्रेस कान्फ्रेन्स केर आयोजन कैल गेल छल। आयोजनकर्ता द्वारा जानकारी दैत कहल गेल जे नेपाल व भारत सँ कुल २०० मैथिली लेखक – साहित्यकार – स्रष्टा सबहक सहभागिताक अपेक्षा कैल जा रहल अछि। तीन दिन धरि चलयवला एहि साहित्य उत्सव मे कुल १८ गो सेशन्स मे अलग-अलग विषय एवं विधा पर कार्यक्रमक आयोजन कैल जायत। ई जानकारी आयोजनक संयोजक कथाकार अशोक करौलनि।
२०१५ केर अपार सफलताक बाद २०१६ केर एहि उत्सव मे आरो बेसी रास विषय सब केँ समेटल गेल अछि। एहि बेर सोशियल मिडिया पर सेहो एकटा विशेष सत्र राखल गेल अछि जाहि मे युवा अभियानी (लेखक) आदिक संग मैथिली जिन्दाबाद केर संपादक प्रवीण नारायण चौधरी सेहो विमर्शीक तौर पर भाग लय रहला अछि।
दिल्ली सँ मैथिली साहित्य महासभाक पदाधिकारी लोकनि एकर सफलता लेल शुभकामना संदेश पठौलनि अछि। संजीव सिन्हा एहि मे सहभागिता देबाक लेल सेहो अपेक्षा रखलैन अछि। गुआहाटी सँ मैथिली भाषा अभियानी एवं पत्रकार रौशन मैथिल एहि बेर सहभागिता लेल छुट्टी भेटलो उपरान्त सहभागिता देबय सँ मना एहि लेल केलनि अछि जे विद्यमान् कार्यक्रम प्रारूप मे मैथिली पत्रकारिता पर कोनो सेशन नहि राखल गेल अछि। ओना मैथिली लिट्रेचर फेस्टिवल एकमात्र महामंच केर रूप मे अपन प्रखर प्रदर्शन करैत अछि ई भाव मैथिलीक वरिष्ठ लेखक डा. तारानन्द वियोगी अपन फेसबुक स्टेटस द्वारा कहलैन अछि। एहि महान् उत्सव मे भाग लेबाक लेल भारत आ नेपालक विभिन्न ठाम सँ अनेकानेक विभूति सब पहुँचि रहला अछि, संगहि एहि कार्यक्रमक सब सँ पैघ विशेषता समय-व्यवस्थापन होएत अछि – पहिनहि सँ पटना मे डेरा जमौने प्रसिद्ध अभियानी अमित आनन्द कहलैन अछि।
मैथिली जिन्दाबाद केर तरफ सँ सेहो कार्यक्रमक सफलता लेल शुभकामना अछि। उपरोक्त प्रेस कान्फ्रेन्स मे संस्थाक अध्यक्ष नरेन्द्र झा, महासचिव विनोद कुमार झा, डा. रमानन्द झा ‘रमण’, कुनाल, सुकान्त सोम, श्याम दरिहरे आदि मुख्य व्यक्तित्व सब सहभागी छलाह।


text:
देवशंकर नवीनक जन्म (2 अगस्त 1962) सहरसाक मोहनपुर (नौहट्टा) गाम मे भेल छलनि । श्री नवीन मैथिली आ हिन्दी मे समान रूप सँ कथा, कविता आ आलोचनात्मक निबन्ध लिखैत रहलाह अछि । मैथिली-हिन्दी मिला क' संकलन, संपादन आ मूल लेखनक दर्जनों पोथी प्रकाशित छनि । 'राजकमल रचनावली'क (हिन्दी) संपादन सेहो हिनके द्वारा भेल छल जे 'राजकमल प्रकाशन' सँ प्रकाशित अछि । "चानन काजर" (कविता संग्रह) "किसुन संकल्प लोक' , आधुनिक साहित्यक परिदृश्य (आलोचना) "अन्तिका प्रकाशन" सँ, "हाथी चलय बजार" (कथा) "चतुरंग प्रकाशन" सँ आ "मैथिली साहित्य : दशा, दिशा आ संदर्भ" (मैथिली) "नवारम्भ प्रकाशन" सँ प्रकाशित छनि। सम्प्रति श्री नवीन दिल्ली मे रहैत छथि आ देशक प्रतिष्ठित विश्विद्यालय जे.एन.यू. मे प्रोफेसर छथि । प्रोफेसर नवीन सँ संपर्क एहि लिंकक ( https://www.jnu.ac.in/content/deoshankar ) माध्यम सँ कयल जा सकैछ ।
इजलास पर जज बैसल छथि
कठघरा मे एक दिश राम
आ एक दिश जानकी ठाढ़ि छथि
ऋषिक कुटी मे सम्मन पहुँचल रहनि
जानकी केँ मोआबजा दियेबाक लेल
कोनो नारीवादी ओकील मोकदमा केने छलखिन
जिरह भ' चुकल अछि
जानकी चौंकि उठलीह
बजलीह-
नै श्रीमान
हमरा एहि पुरुष सँ नै चाही मोआबजा
हिनका सँ मोआबजा ल' क' हम हिनकर अहं केँ आओर ऊँच नै करय चाहैत छी
हिनकर कमाइ खा क' हम अपन आत्मा आ सम्मान केँ
आहत नै करय चाहैत छी...
परित्यक्त छी, परित्यागी छी
मुदा सम्मान बचा क' राखय चाहै छी
रामराज्यक कर्तापुरुष आ दुनियाँ भरिक मर्द केँ
देखा देबय चाहैत छी
जे कोनो स्त्री
धन, सुरक्षा, सेना आ राज-पाटक बलेँ पैघ नै होइत अछि
ओ पैघ होइत अछि अपन सृजन सँ
लव-कुश सन वीर सन्तानक जननी बड़ पैघ होइत अछि
रामराज्यक राजा राम सँ बड़ पैघ
दुनियाँ केँ ई बुझक चाही जे
जानि नै कतेक हजार बर्ख धरि वंश परम्पराक टेमी उत्पन्न करय वाली
आ तकर लालन पालन करय वाली
स्त्रीक परीक्षा लेबय काल हरेक पुरुष
ओहि सँ पैघ परीक्षा स्वंय दैत रहैत अछि
हुनका बुझल रहक चाही जे
विवाह सँ पूर्व कोनो पुरुष एसगर रहैत अछि
आ विवाहक बाद आधा भ' जाइत अछि
मुदा स्त्री ?
ओ त' सर्वदा पूर्ण रहैत अछि
परित्यागक बाद पुरुखक पितृत्व छिना जाइत अछि
मुदा स्त्रीक मातृत्व आ ममता ओकर संग रहैत छैक
हजूर
अहाँ हिनका सँ मुआवजा हमरा जुनि दिआउ !
2. उखड़ल गाछ
विश्वग्रामक धारणा,
वसुधैव कुटुम्बकम सँ उन्नत लगैत अछि एहि देश मे
चूल्हा, चिनबार, खेत, खरिहान,
ह'र, फाड़, ढोइस, करीन
दलान-चौपाल, धूर-धुँआ, गोबर-करसी
भदेस आचरण थिक एहि देश मे
संग्रहालय मे बन्न भ' गेल लोक-कला
एहना मे
ईस्ट इण्डिया कम्पनी जँ एक बेर फेर सँ आबिये गेल एहि देश मे-
त' की करबैक अहाँ
1857 अथवा 1942 क स्मरण ठीक होयत
मुदा मोन राखू
विद्रोहक आधार भाषा आ संस्कृति होइत अछि
से अहाँ बिसरि चुकल छी
3. मजूर
अगबे फूही सँ हमर काज नै चलत मेघ !
कने जमि क' बरसू !
ई फूही त' महल-अटारीक अलस-भाव ओछाओन
आ पार्क-विलासी जोड़ी लेल सुखकर भ' सकैयै
हमरा त' मूसलाधार बरखा चाही
मेघ ! बरसू ने
ई आत्मा, ई शरीर
ईट्टाक छाहरि मे नै
अहाँक थपकी सँ तृप्त होइत अछि
तन, मन, प्राण आ पेट धरिक तृप्ति त'
हमरा अहीं द' पबैत छी
रोपनीक मौसम छैक
कने जमि क' बरसू ने !
4. दुनियाँ-दारी
दाही-जारीक कारणें
हमरा गामक किसान आत्महत्या क' लेलक
बेतला वनखण्ड मे कोनो अवर्ण, सवर्ण स्त्रीक संग दुराचार भ' गेल
थाना मे रपट लिखैत पुलिस ओकर 'अनुभव' बढ़ौलक
गामक सरपंच अपन पुतौह केँ जरा देलनि
दहेज दंश मे किछु युवती आत्महत्या क' लेलक
बेटी नै बियाहि सकबाक सन्ताप सँ कोनो नागरिक बताह भ' गेल
ई स'बो टा समाचार निरर्थक छल
बिकाऊ नै छल
रेडियो, दूरदर्शन, अखबार, पत्रिका
एखन पुनीत काज मे लागल अछि
महाबलीक वैवाहिक आ व्यापारिक चिन्ता सँ बेसी पुनीत काज
आन किछु नै
भूख, बोझ, रोग, शोक सँ हत, आहत, मर्माहत
आदिवासी स्त्रीक निस्तेज चित्र
अखबार, दूरदर्शन केँ की देत
मुख्यमंत्रीक चरणामृत लैत, आदिवासी स्त्रीक मुस्कान
अहूँकेँ रमणगर लगैये
एहि मे अखबारक कोन दोख ?
5. समाचार
निर्णय लेल गेल अछि
जे पीपरक एकटा पात पहिरि क'
मात्र एकटा पात, आन किछु नहि
निर्णय लेल गेल अछि
जे पीपरक मात्र एकटा पात पहिरिक
भारत देशक शीलवती युवती
महाबलीक संग मंच पर नचती
महाबली आ दर्शक लोकनि तकर रस लेताह
महाबली ओहि युवती केँ चुम्मा लेताह
आ युवतीक नक्षत्र जागि जायत
युवती, सामान्य कन्या सँ नगर-कन्या
फेर राज-कन्या आ ब्रह्माण्ड कन्या भ' जेतीह
अखबार, रेडियो, दूरदर्शन पर युवतीक इंटरव्यू लेल जायत
ओ विशिष्ट युवती अहाँ लोकनि केँ
आ देशक सामान्य कन्या केँ अकादमिक उपदेश देतीह
एक पात सँ झाँपल दैहिक भूगोल
आब शील-सभ्यताक सीमा निर्धारित करत
आ संस्कृति-मन्त्री दूरदर्शन पर ई दृश्य देखैत
कृत्य-कृत्य हेताह


text:
संस्मरण
– भावना मिश्र
आस्थाक पवित्र नगरी बाबा धामक ( देवघर) कऽ पैदल यात्रा
#आस्था
आस्था मनुख के क्षमता क कतेक गुना बढ़ा देएत अछि, ई हम बड़ निक से अनुभव करलो। 2018 मे बाबाधाम पैदल गेल रही। सुल्तानगंजग( भागलपुर, बिहार ) से गंगाजल भरे के बाद, 5 km तक बड़ जोश मे हमसब चललो ( हमर जीजाजी , हमर घरवाला,हम आ हमर 6बरखक बेटा मनन्न ) लागल जे आये ही जल भोले बाबा के चढ़ा देबे। पर शीघ्र ही पैर मे छाला पड़ब शुरू भौ गेल ( खाली पैर चलबा से) । पहिल दिन 25 km चललो। ऐहेन स्थिति के बाद, पूरा 100 km के यात्रा नामुमकिन सा लागे लागल। रात मे ककरो होश नहि छल।समूचा देह मे दर्द छल आ बोखार भौ गेल,सब कियो दवाई खाय के सुति गेलो ,नीचा में। मुदा ई कि भोर मे उठे के संग ही पूरा स्फूर्ति आ शक्ति, लागल जेना कि कालि कुनू काजे नहि करने रही।दोसर दिन मनियां से यात्रा प्रारंभ करलो हम सभ। रास्ते मे पैघ -बूढ़ ,आ नेना जमीन पर सुति के प्रणाम करि जाएँत छल ( दंड प्रणामी करेत ) । काँवररिया के देख के मौन खुश भौ जाएँ आ होंसला भेटे।आस्थाक शक्ति से जोश भरेत गेल, आ हमसभ चलेत गेलो।आओ दिन 31km चललो आ सुइयां घुटिया (जगह) पर राति मे सुतलो।आय राति कालि से कनि कम मौन ख़राब छल।फेरि दवा खेलो। तेसर दिन भोर मे ओहिना ऊर्जा आ स्फूर्ति छल ।साँझ होएत- होएत, देवघर ( बाबाधाम ) के सीमा मे प्रवेश करि लेलो । हम सभ बड़ प्रसन्न छलौ। हमरा सभ के लगेत छल जेँ कि ना जानि कतेक दिन से यात्रा पर छी,ओ ऐही लेल लगैत रहे जेँ हमसभ एक-एक छण के जिलो,आ अनुभव करलो,बड़ अनुभव भेल। हमसभ ( जीजाजी,हमर घरवाला ,हमआ मनन्न) पहिल बेरि पैदल यात्रा करि देवघर पहुँचलो । भोले बाबा के गंगाजल चढ़ौलो आ पूजा केलो।बासुकीनाथ मे भी पूजा केलो । अचभा के गप्प ई जेँ भरि दिन चाय जूस आ पानि पर रहि आ केवल एक बेरि (रात्रि मे भोजन) के बाबजूद भी कहनो कमज़ोरी नहि अनुभव भेल।हमर बाया पैर मे पहिले दिन ही मोंच आबि गेल छल।हमरा प्रत्येक कदम पर दर्द होएत छल,मुदा भोला बाबा पार लगा देलखिन्ह। ई सच अछि कि आस्था मे बड़ शक्ति होएत अछि। 🙏🙏🙏 🙏 🙏 😊
सावन पर ई हमर संस्मरण अछि अहाँ सब के केहेन लागल जरूर कहब 🙏🙏🙏🙏🙏🙏


text:
– शिव कुमार झा ‘टिल्लू’, जमशेदपुर। मार्च १५, २०१५; मैथिली जिन्दाबाद
अंतर्राष्ट्रीय मैथिली परिषद जमशेदपुरक नूतन कार्यकारिणीक गठन राति मे नववर्षक समारोह मे कएल गेल . एहि संस्थाक प्रदेश महासचिव आ मैथिलीक चर्चित साहित्यकार प्रो. डॉ . रवींद्र कुमार चौधरी जी सकल प्रशासी कार्यकरिणीक घोषणा कयलनि. नव संगठनमे जमशेदपुरक चर्चित संस्कृति प्रेमी आ एहि अधिवासक मानसपटल पर लोकप्रिय ” युवातुर्क” श्री अमलेश झा अध्यक्ष बनाओल गेलाह . महासचिव पद पर झारखण्ड पत्रकार संगठनक चर्चित नेता श्री प्रमोद झा निर्वाचित भ’ संस्थाक लेल पुनि कतिपय विश्वस्त प्रशासी प्रमाणित भेलाहें . उपाध्यक्ष पद पर प्रखर विदुषी मैथिलानी डॉ ममता झा आ चिकित्सक डॉ ए. के . लाल . जीक संग संग सचिव पद पर रसायनशास्त्रक पूर्व प्राध्यापक प्रो. आर . एन. पोद्दार आ अपन लेखनीक संग संग मैथिल समाजक नवतुरिया वर्ग मे रास जनप्रिय श्री पंकज कुमार झा निर्वार्चित घोषित कएल गेलाहें . कोषाध्यक्षक पद शांत कान्तिक मैथिल श्री हेमंत कुमार झा केँ प्रदान कएल गेलनि . विदित हुए जे एहि अंतर्राष्ट्रीय संस्था मे पदाधिकारीक चयन केंद्रीय नेतृत्व करैत अछि .


text:
भास्कर ज्योति, जेएनयू, दिल्ली। सितम्बर ३०, २०१५. मैथिली जिन्दाबाद!!
अपार हर्ष सौं सूचित कय रहल छी जे जेएनयू मिथिला मंचक सुनिश्चित बैसार दिनांक 29 सितम्बर 2015 केँ प्रशासन भवन, जेएनयू पर आयोजित कैल गेल. बैसार में करीब 100 गोटा अप्पन उपस्थिति दर्ज करबा कय बैसार केँ सफल करबा में योगदान केलैथ. भारी संख्या में उपस्थित भs कs मिथिला आ मैथिली हेतु अप्पन समर्पण जाहिर करबा लेल समस्त मिथिला मंच के तरफ सौं सब गोटा कें बहुत-बहुत धन्यवाद.
बैसार केर शुरुवात उपस्थित सब गोटाक परिचय पाती सौं भेल, जाहिमे सब अप्पन-अप्पन नाम-गाम आ शैक्षणिक योग्यताक जानकारी देलैन, संगहि आबयवला बैसार आ मैथिल कार्यक्रम में अप्पन भागीदारी सुनिश्चित करबा के प्रतिज्ञा लेलैन.
ओकर बाद जेएनयू में एहि वर्ष नामांकन प्राप्त करयवला छात्रक अभिनन्दन हेतु एकटा “नवागंतुक अभिनन्दन समारोह” आयोजित करबा लेल चर्चा कैल गेल, चर्चोपरांत अभिनन्दन समारोहक दिन १०-११ अक्तूबर कें राखल जेबाक निर्णय लेल गेल.
आबयवला समय में मैथिल मंचक सफल आ तरिकाबद्ध संचालन हेतु जेएनयू मिथिला मंचक नव कार्यकारिणी केर गठन सेहो कैल गेल, एहि निर्माण में उपस्थित सब गोटा सौं राय मांगल गेल छल आ सभक नाम पर राय-मशविरा करबाक पश्चात जे कार्यकारिणीक गठन कैल गेल, ओ एहि तरीका सँ अछि:
अध्यक्ष- जय चन्द्र अकेला
उपाध्यक्ष १- भास्कर ज्योति
उपाध्यक्ष २- नीतू जी
उपाध्यक्ष ३- जयंती गुडली
महासचिव- गौरव झा
सचिव- जैनेन्द्र जी
उप सचिव- संतोष झा
सह सचिव- शबाब अहमद खान
कोषाध्यक्ष- राजेश झा
उप-कोषाध्यक्ष- विनीता वत्स
सांस्कृतिक प्रभारी- वर्षा ठाकुर, विष्णु वर्धन आ कुलदीप जी
सोशल मीडिया प्रभारी- धीरेन्द्र कुमार झा
प्रचार प्रसार (पोस्टर) प्रभार- दिव्यानंद जी, साकेत जी, अमित जी, धीरज जी.
कर्मचारी विभाग- पियूष जी, शशि झा जी
मार्गदर्शक मंडली – मुकेश शंकर भारती, विनय पाठक, नारायण चौधरी, मनीष जी, पवन झा, अब्दुल राफे जी, अश्विनी जी, गोपाल जी गोपाल, मुरारी झा
कार्यकारिणी के गठनोपरांत, मिथिला मंच केर प्रचार-प्रसार कोना भs सके अहि गप्प पर विस्तृत चर्चा कैल गेल. उपस्थित सदस्य सब प्रण लेलेथ कि आब एक-दोसर सौं कत्तो भेंट-घांट होबा पर निश्चित रूप सौं मैथिली में ही गप्प करब संगे मैथिली के प्रचार-प्रसार में व्यक्तिगत स्तर पर भागीदारी सुनिश्चित करब.
बैसार में आबयवला “नवागंतुक अभिनन्दन समारोह” लेल चंदा कत्ते लेल जाय सेहो निर्धारित कैल गेल, हरेक स्तर मे अध्ययनरत विद्यार्थी केँ ध्यान में रखैत अलग-अलग चंदाक व्यवस्था कैल गेल. जेएनयू मिथिला मंच केर एकटा वाट्सअप समूह बनेबाक प्रतिज्ञा सेहो कैल गेल ताकि तमाम मैथिल सौं सुगमता सौं संपर्क स्थापित कयल जा सके.
मिथिलाक अपार सांस्कृतिक धरोहर कें पुनर्जीवित, प्रचारित आ प्रसारित करबा लेल जेएनयू मिथिला मंच द्वारा उठायल गेल ई डेग काबिले-तारीफ अछि. जेएनयू मिथिला मंच एकबेर फेर सौं सभक आभार व्यक्त करेत अछि जे आय सब लोग अप्पन अप्पन व्यस्त कार्यक्रम में सौं समय निकालि कें एकटा महान काज लेल अप्पन योगदान देलेथ.
भास्कर ज्योति
उपाध्यक्ष, जेएनयू मिथिला मंच


text: दरभंगा ।[प्रणव चौधरी] मुजफ्फरपुर बालिका गृहक कांडक खिलाफ वामपंथी छात्र संगठन शनि दिन क प्रतिवाद मार्च निकालैथ। वामपंथी छात्र संगठन एआईएसएफ, आइसा, एआईडीएसओ विश्वविद्यालय चौरंगी स्थित बाबा साहब भीमराव अंबेडकर केऋ स्मारक स भोगेंद्र झा चौराहा तक प्रतिवाद मार्च निकालैथ। एही मार्च क दौरान छात्र सब मुजफ्फरपुर बालिका गृह रेप कांडक रिपोर्ट केर सार्वजनिक करैय, दोषी मंत्री केर पति के अविलंब फांसी देल जाए एवं बिहार में दिन-प्रतिदिन बैढ़ रहल छेड़छाड़ और दुष्कर्मक घटना पर अविलंब रोक लगेबाक मांग क रहल छेलैथ। मार्च केर दौरान आक्रोशित भेल छात्र-छात्रा केंद्र सरकार और राज्य सरकार केर खिलाफ जैम क नराबाजी सेहो क रहल छल।यी मार्च केर नेतृत्व एआईएसएफ के छात्र नेता राजा कुमार, आईसा केर विशाल मांझी, एआईडीएसओ केर ललित कुमार झा संयुक्त रूप स क रहल छल। एही घटनाक विरोध में 2 अगस्त क बिहार बंद केर आह्वान कैल गेल। ओतैय मार्चक उपरांत भोगेंद्र झा चौराहा पर एआईडीएसओ केर राज्य उपाध्यक्ष लाल कुमार व एआईएसएफ केर जिला अध्यक्ष शशिरंजन के अध्यक्षता में सभा भेल। एआईएसएफ केर जिला सचिव शरद कुमार ¨सह कहलैथ कि जिलाक केर अंदर लगातार छात्रा सबहक साथ रेप, दुर्व्यवहार बढ़ैत जा रहल अछि। एत तक कि आब एही में सरकारक सेहो निश्चित रूप स हाथ देखाइ रहल अछि। सरकार केर "बेटी पढ़ाउ बेटी बचाउ नारा खोखला भ गेल अछि। राज्य सह-सचिव संदीप कुमार चौधरी कहलैथ कि सरकार लगातार छात्रा और महिला विरोधी काज क रहल छैथ। एआईएसएफ केर पूर्व छात्र नेता डॉ. एमआइ जावेद, अवनीश कुमार, सुधीर कुमार, सुजीत कुमार पासवान, जितेंद्र कुमार साहु, रोशन कुमार मुखिया, आदर्श कांत, आईसा के छात्र नेता अफजल अली, सौरभ मिश्रा, पंकज पासवान, निखिल कुमार, राजू वर्मा, एआईडीएसओ केर विजय कुमार मंडल समेत दर्जन भैर छात्र नेता सब उपस्थित छेलैथ।


text:
दरभंगा: दरभंगा जिलाक हायाघाट प्रखण्डक ,आनंदपुर सहोरा पंचायतक अन्तर्गत्त प्लस 2 बालिका परियोजना विद्यालयक मुख्य सड़क स स्कूल तक जेबाक लेल सड़क संकीर्ण अछि ,खास क बरसातक मौसम में करीबन 200 मीटर रास्ता पर जल जमावक कारण बालिका सब के बहुत परेशानी होइत अछि ,जाहि के ल क किछु ग्रामीण आ छात्र संघटन अपन राजनीति मूछ पिजा रहल छैथ ।
प्राप्त जानकारी केँ मुताबिक जे ,स्कूल स सटल जमीन अछि,उ किछु दिन पहिले तक खेत छल आब जमीन मालिक ओइह में आरा लगा क गाछी ( नवगच्छली ) लगा लेलैथ यै।।जाही कारण स और रास्ताक अभाव भ गेल अछि ।ओहि पंचायतक मुखिया "विजय पासवान" और "विधायक अमरनाथ गामी" स जखन एही समस्या के बारे मे कहल गेल त,हुनक जवाब यी अछि कि , किनको निजी जमीन पर रास्ता नै भ सकैत अछि जा धैर जमीन मालिक के ओकर लिखित कानूनी प्रक्रियाक आज्ञा नै देता ।ग्रामीण या छात्र संघटन पंचायत स्तर पर बिन बात केने आंदोलन करबाक लेल अप्पन तारीख केर घोषणा सेहो क देलैथ यै।
सूत्रक अनुसार स्कूलक प्रधानाध्यापक सहोरा पंचायतक निवासी छैथ । प्रधानाध्यापक केर पुत्र अपन निजी स्वार्थ के लेल एहि तरहक रूप रेखा तैयार क युवा वर्गक लोक केँ बरगला त नैए रहलाह अछि जाहि सँ आंदोलन तेज होइ आ हिनका राजनीति लाभ भेटैन।ओर भी बहुत रास हवा में चैल रहल अछि।
# बालिका परियोजना # दरभंगा #आनंदपुर # मैथिली समाचार


text: पटना। केन्द्रीय कर्मी क भांति राज्य क सरकारी सेवक सेहो छुट्टी यात्रा रियायत (एलटीसी) क तहत पूरा देश क सीमा क भीतर भ्रमण करि सकताह। इ सुविधा परिवार क मात्र चारि सदस्य क लेल होएत। राज्य सरकार एहि आशय क निर्देश जारी करि देलक अछि। इ सुविधा सेवा काल क दौरान सिर्फ दू बेर भेटत। पहिल यात्रा क पांच साल बाद पुन: एकर उपभोग कैल जा सकैत अछि। रेल क द्वारा यात्रा क लेल 8700 टका आ एहि स बेसी ग्रेड-पे वाला एसी-2 टीयर शयनयान, 4800 स 7600 ग्रेड पे वाला सेहो एसी-2 टीयर शयनयान, 2400 स 4600 ग्रेड-पे वाला एसी-3 टीयर शयनयान या एसी चेयरकार आ 2000 आ एहि स कम ग्रेड-पे वाला सामान्य स्लीपर क्लास स यात्रा करि सकताह। एलटीसी क लेल ई-टिकट सुविधा आ वातानुकूलित प्रथम श्रेणी आ वायुयान स यात्रा क सुविधा नहि भेटत। एक अप्रैल 2010 क प्रभाव स इ आदेश लागू होएत।


text: नई दिल्ली । बिहार संग उत्तर प्रदेश, हरियाणा आ राजस्थान मे विभिन्न राजमार्ग कए चौड़ा करबा क लगभग 3028 करोड़ टकाक प्रस्ताव पर केंद्र सरकार मुहर लगा देलक अछि। बुनियादी ढांचा संबंधी कैबिनेट समिति क बैठक मे इ फैसला लेल गेल। बैठक क बाद सूचना प्रसारण मंत्री अंबिका सोनी कहलथि जे बिहार मे राष्ट्रीय राजमार्ग-30 पर पटना-बख्तियारपुर खंड कए चारि लेन क बनेबाक प्रस्ताव कए मंजूर करि लेल गेल अछि। इस परियोजना पर 605.82 करोड़ टका क अनुमानित खर्च होएत। एकटा सवाल क जवाब मे अंबिका कहलथि जे सडक परिवहन एवं राजमार्ग मंत्री कमलनाथ बैठक मे मौजूद नहि छलाह।


text:
मिथिलाक सुप्रसिद्ध विद्वान् एवं विचारक डा. रामदेव झा केर फेसबुक पेज सँ ई तथ्य सोझाँ आयल जे भारतक राष्ट्रपिता महात्मा गाँधी केँ ‘महात्मा’ उपनाम सँ मिथिला द्वारा पहिले सम्मानित कैल जेबाक लिखित दस्तावेज भेटैत अछि। ओ अपन विचार रखैत मिथिला मिहिर पत्रिकाक प्रकाशन, गाँधीजी केर चंपारण सँ शुरु कैल सत्याग्रह आ सम्बन्धित समाचार मे प्रयुक्त सम्मानजनक संबोधन ‘महात्मा गाँधी’ केर उल्लेख करैत प्रकाशित समाचारक सन्दर्भ सोझाँ रखैत छथि।
एहि सन्दर्भ उपलब्ध चर्चादि पर विचार केला सँ ज्ञात होइत अछि जे तत्कालीन समाज मे लब्ध प्रतिष्ठित कवि रविन्द्रनाथ टैगोर द्वारा अपन अनेको राष्ट्रस्तरीय प्रकाशन व संबोधनादि मे ‘महात्मा’ शब्द गाँधीजी लेल प्रयोग केलनि। तहिना २१ जनबरी, १९१५ ई. केँ जेतपुरक नगर सेठ (मेयर समान पद) श्री नौतमलाल भगवानजी मेहता द्वारा सर्वप्रथम गाँधीजी केँ सम्मानित करैत बाकायदा प्रशंसा पत्र सेहो हस्तान्तरित केने छल। टैगोर द्वारा गाँधी केँ कहिया आ कोन सन्दर्भ सँ महात्मा पहिल बेर कहल गेल तेकर कोनो दस्ताबेज प्रकाश मे नहि अछि। लेकिन ई मानल जाइत अछि जे १९१५ ई. मे टैगोर द्वारा लिखल गेल अपन आत्मकथा मे गाँधीजी द्वारा हुनका गुरुदेव कहि संबोधन करबाक प्रति उपकृत मनोभावना रूप मे महात्मा कहि गाँधी केँ सम्मान देलनि, अत: प्रथमत: एक मान्य आ अति सम्मानित व्यक्तित्व टैगोर द्वारा गाँधी केँ महात्मा गाँधी बनेबाक बात इतिहास सेहो मानैत अछि।
डा. रामदेव झा द्वारा देल गेल सन्दर्भ आ उपरोक्त मानपत्र सहित रविन्द्रनाथ टैगोर द्वारा प्रयोग कैल सम्मानजनक प्रतिष्ठित संबोधन सँ गाँधीजी ‘महात्मा’ बनि संबोधित होमय लगलाह आ हर हिसाब सँ मिथिलाक जाग्रत समाजक भूमिका एहि मे उल्लेखनीय अछि। तहिना हालहि एक सूचनाक अधिकार केर प्रयोग करैत प्रधानमंत्री कार्यालय सँ एहि विषय पर जानकारी उपलब्ध करेबाक माँगक जबाब मे भारतक दुइ महत्त्वपूर्ण संस्था भारतीय ऐतिहासिक शोध परिषद् तथा नेशनल आर्काइव्स अफ ईन्डिया द्वारा कहल गेल अछि जे एहि तरहक कोनो लिखित दस्ताबेज एहि संस्थानक पास उपलब्ध नहि अछि।
गांधीजीकें “महात्मा ओ कर्मवीर”क उपाधिक श्रेय मिथिलाकें छैक।
——————————
महात्मा गांधीक चम्पारण-सत्याग्रहक समयमे दरभंगासँ मिथिला-मिहिर साप्ताहिक पत्र प्रकाशित होइत छल। ई पत्र यदाकदा गांधीक आन्दोलनक समर्थनमे समाचार-लेख प्रकाशित करैत छल। 14अप्रैल 1917 कें गांधी चम्पारण पहुँचला आ 21 अप्रैल 1917क अंकमे गांधीजीपर भेल मोकदमाक विस्तृत विवरण प्रकाशित भेल। मिथिला-मिहिरमे प्रकाशित चम्पारणमे गांधी-विषयक लेख तिथि सहित शीर्षक देखल जा सकैछ।
21 अप्रैल 1917:- महात्मा गांधीक उपर मुकदमा।
05 मइ 1917:- बेतियामे कर्मवीर गांधी
12 मइ 1917:- चम्पारणमे महात्मा गांधी, महात्मा गांधीक चरित।
19 मइ 1917:- महात्मा गांधी और निलहे साहब।
26 मइ 1917:- मातृभाषा हिन्दीक प्रचार
16 जून 1917:- महात्मा कर्मवीर गांधीकें बैलयबा लेल निलहा साहेबक षड्यंत्र
23 जून 1917:- महात्मा गांधीक आदर्श चरित्र
24 नवम्बर 1917:- महात्मा गांधीक दृढ़ता
आइ धरि कोनो एहन प्रमाण नहि भेटल अछि जाहिमे 21 अप्रैल 1917 सँ पूर्व गांधीकें “महात्मा गांधी” कहल गेल होइनि। अत: गांधीकें महात्मा उपाधि अर्पित करबाक ऐतिहासिक श्रेय मिथिला-मिहिर, मैथिली भाषा ओ मिथिलाभूमिकें छैक।
– डा० रामदेवझा
एक अन्य रोचक जानकारी उपरोक्त शोधकाल अभरल जे महात्मा गाँधी केँ ‘राष्ट्रपिता’ कहि संबोधन कएनिहार सर्वप्रथम हुनकर सिद्धान्त सँ इतर चलनिहार, यानि गाँधीक नरम दल बिपरीत गरम दल केर संस्थापक नेताजी सुभाषचन्द्र बोस द्वारा कैल गेल अछि। १९४४ ई. रंगून सँ रेडियो पर बजैत नेताजी भारतक ‘भारत छोड़ो आन्दोलन’ पर अंग्रेजी हुकुमत सहमत होयत से कहैत हुनका लोकनिक विश्वास ताहि पर नहि रहबाक बात सेहो कहलैन। अपन संघर्ष अंग्रेजी हुकुमत विरुद्ध जारी रखबाक बात कहैत गाँधी प्रति लक्षित संबोधन राष्ट्रपिता सँ ताहि लेल आशीर्वाद आ प्रोत्साहनक माँग सेहो कएने छलाह। अर्थात् गाँधीजी केँ राष्ट्रपिताक रूप मे देखनिहार प्रथम व्यक्ति नेताजी केँ मानल जाइछ।
नेताजीक संबोधनक शब्द:
“Nobody would be more happy than ourselves if by any chance our countrymen at home should succeed in liberating themselves through their own efforts or by any chance, the British Government accepts your `Quit India’ resolution and gives effect to it. We are, however proceeding on the assumption that neither of the above is possible and that a struggle is inevitable.Father of our Nation in this holy war for India’s liberation, we ask for your blessings and good wishes.” – स्रोत: याहू एन्सर्स